هۆشبه‌ر و سێكس له عێراقدا به‌ره‌و كوێ؟\nساخله‌مییا دهۆك جهه‌كێ تایبه‌ت بۆ تووشبوویێن كورۆنایێ به‌رهه‌ڤ كرییه\nبۆچوون / بیروڕا :: 03/08/2019\nمسته‌فا محه‌مه‌د غه‌ریب\nسه‌رچاوه: ئه‌لیحوار ئه‌لموته‌مه‌دین\nهێواش هێواش ئافاتى مادده هۆشبه‌ره‌كان خه‌ریكه ناخى مرۆڤ داگیر ده‌كات كه له نیگه‌رانى و ترسێكى به‌رده‌وامدا ده‌ژى كه ده‌بینێت ئاسۆى گۆڕانكارى له‌سه‌ر ئاستى خۆى و له‌سه‌ر ئاستى جیهان ته‌مومژاوییه.\nئه‌م ئافاته رۆڵێكى ترسناك ده‌گێڕێت له وێرانكردنى تواناكانى مرۆڤ به‌تایبه‌ت توانا ئه‌قڵییه‌كان و هیچ ئامانج و هیوایه‌ك ناهێڵێت كه هێزه تێكۆشه‌ره‌كان له پێناو به‌دیهێنانیاندا خه‌بات ده‌كه‌ن. ئه‌م ئافاته ته‌نیا هه‌ر له یه‌ك ره‌هه‌نددا كار ناكات، به‌ڵكو چه‌ندین رووكار و شێوازى پێچاوپێچى هه‌یه بۆ بڵاوبوونه‌وه‌و دۆزینه‌وه‌ى ئافاتى دیكه كه پشتیوانى لێ بكه‌ن و سوودى زیاترى پێبگه‌یه‌نن و بڵاوترى بكه‌نه‌وه. یه‌كێك له‌وانه كه مه‌ترسییه‌كه‌ى له ئافاتى مادده هۆشبه‌ره‌كان كه‌متر نییه بازرگانى سێكس و بازرگانیكردنه به مرۆڤه‌وه، به‌جۆرێك كه پانتاییه‌كى فراوانى لاوان و ته‌نانه‌ت منداڵانیش بگرێته‌وه له هه‌ردوو ره‌گه‌ز.\nكاره‌ساته‌كه له‌وه‌دایه كه ئێستا تیرۆر و مادده هۆشبه‌ره‌كان و میلیشیا تایفییه‌كان له یه‌ك خانه‌دان و كۆمه‌ڵێك ئامانجى هاوبه‌شیان هه‌یه. ده‌سه‌ڵاتداربوونى مافییاكانى گه‌نده‌ڵیى و قاچاغچییه‌كانى تلیاك سڵ له هیچ تاوانێك ناكه‌نه‌وه له پێناوى قازانجى خۆیاندا. دیوێكى دیكه‌ى كاره‌ساتى عێراقییه‌كان به‌رفراوانبوونى بازنه‌ى بازرگانى سێكسه. هۆكارى هه‌ردوو ئافاته‌كه هه‌ژارى و پێویستیى و برسێتى و نه‌بوونى دادپه‌روه‌رى كۆمه‌ڵایه‌تییه.\nئاماره‌كانى ساڵى رابوردووى وه‌زاره‌تى ناوخۆى عێراق پێمان ده‌ڵێن كاره‌ساته‌كه خه‌ریكه له‌ده‌ست ده‌رده‌چێت كه سه‌ربارى ئه‌و هۆكارانه‌ى سه‌ره‌وه، خراپ به‌كارهێنانى ته‌كنه‌لۆجیا تازه‌كان و گه‌ڕانه به‌دواى قازانجى خێرادا.\nئاڵۆزى ئه‌م كێشانه و ته‌شه‌نه‌سه‌ندنیان له ئاستێكدان كه یاسا و رێساكانى ئێستاى عێراق ناتوانن چاره‌سه‌ریان بكه‌ن و پێویسته سوود له یاسا نێوده‌وڵه‌تییه‌كان وه‌ربگیرێت و ده‌بێت له پارێزگاكاندا لیژنه‌ى تایبه‌ت پێكبهێنرێن تا به‌دواداچوون بكه‌ن بۆ مه‌سه‌له‌ى بازرگانیكردن به مرۆڤه‌وه. هه‌روه‌ها پێویسته قوربانییه‌كان بپارێزرێن و شوێنى تایبه‌تییان بۆ دابین بكرێت و راهێنانى كۆمه‌ڵایه‌تییان بۆ ئه‌نجام بدرێت و به‌رپرسیاران سزا بدرێن.\nده‌زگاكانى راگه‌یاندن و لایه‌نه به‌رپرسه‌كان پێمان ده‌ڵێن رۆژانه مافیا و تۆڕى فراوانترى ئه‌و جۆره تاوانانه ئاشكرا ده‌بن كه رێژه‌یه‌كى به‌رچاویان هه‌ڵگرى ره‌گه‌زنامه‌ى عێراقى نین.\nچاندنى رووەكه هۆشبه‌ره‌كان وا ده‌كات عێراق هه‌ر له چوارچێوه‌ى هه‌نارده‌كار و به‌كاربه‌رى مادده هۆشبه‌ره‌كاندا نه‌مێنێته‌وه و ببێته وڵاتێكى به‌رهه‌مهێن و هه‌نارده‌كارى مادده هۆشبه‌ره‌كان كه ئه‌مه ترسناكترین خاڵه.\nراپۆرته‌كان ئاماژه ده‌كه‌ن بۆ چه‌ند ناوچه‌یه‌كى كوت، نزیك له سنوورى ئێرانه‌وه. هه‌روه‌ها چه‌ند ناوچه‌یه‌كى سه‌ر به پارێزگاى كه‌ربه‌لا كه حه‌شیشه‌یان تێدا ده‌ڕوێنرێت، ته‌نانه‌ت كار گه‌یشتووه‌ته ئاستێك كه له باخچه‌ى ماڵه‌كانیشدا ده‌ڕوێنرێت. له شاره‌كانى حله و عه‌ماره‌شدا حه‌بى بێهۆشكه‌ر دروست ده‌كرێت.\nمه‌ترسییه‌كانى ئه‌م كاره‌ساتانه بۆ سه‌ر عێراق له‌وه‌دان كه عێراق هیچ ئه‌زموونێكى پێشووترى نییه له رووبه‌ڕووبوونه‌وه‌ى كێشه‌كه و چۆنێتى كۆنترۆڵكردن و راوه‌دونانى مافیاكان. ئه‌مه جگه له‌وه‌ى كه هه‌ندێك له‌و تاقمانه میلیشیاى تائیفین و ده‌سه‌ڵاتى سیاسى و كۆمه‌ڵایه‌تى گه‌وره‌یان هه‌یه و هه‌ندێكی تریشیان سه‌ر به تیرۆریستانن.\nبازاڕ و گۆڕه‌پانى عێراق سه‌رنجى مافیا بیانییه‌كانیشى راكێشاوه و ئێستا له‌ژێر په‌رده‌ى جۆراوجۆردا سه‌رقاڵى به‌هێزكردنى مافیاكان و دۆزینه‌وه‌ى شوێنى گونجاون بۆ چاندنى ئه‌و مادده هۆشبه‌رانه. چاندنى مادده هۆشبه‌ره‌كان له عێراقدا بابه‌تێكى زۆر ترسناكه و ئه‌گه‌ر به توندى و به خێرایى رووبه‌ڕووى نه‌بینه‌وه، ئه‌وا وه‌ك ئاگر له پووش به‌رببێت له ماوه‌یه‌كى كه‌مدا سه‌رتاپاى عێراق ده‌گرێته‌وه و ده‌گاته خاڵێك كه نه‌وه‌كانى داهاتووش پێوه‌ى بناڵێنن.\nپێویسته حكومه‌ت بزانێت كه بازرگانیكردن به مادده هۆشبه‌ره‌كان و به سێكسه‌وه، دوو بابه‌تن هێنده‌ى تیرۆر و رێكخراوه تیرۆریسته‌كان و میلیشیا تائیفییه‌كان ترسناكن.\nمسته‌فا محه‌مه‌د غه‌ریب:: 03/08/2019


دانراوه له‌لایه‌ن: ده‌نگی ئیسلام ڕێكه‌وت: ١٢/٢٥/ ٢٠٠٨\nپرسیارێك كه هه‌میشه له ڕۆژانی جێژنی كریسمیسدا قوت ده‌بێته‌وه ده‌كرێت و ده‌ڵێت: ئێمه له كارگه‌یه‌كا یاخود له شوێنێكا كار ده‌كه‌ین، كاتێ كه ڕۆژانی كریسمیس دێت، خه‌ڵكه‌كه دێن جێژنه پیرۆزه‌مان لێده‌كه‌ن، ئایا درووسته كه وه‌ڵامیان بده‌ینه‌وه؟ وه ئایا درووسته بچین بۆ ئه‌و كۆڕو كۆبوونه‌وانه‌ی كه ئاهه‌نگی كریسمیسی تیا ئه‌گێڕدرێت، ئایا كه‌سێك لێره‌دا تاوانبار ده‌بێت ئه‌گه‌ر له به‌ر شه‌رمێك یا له ڕوودامانێك شتێك بكاو ڕازیان بكات؟ وه ئایا درووسته له‌م ڕۆژه‌دا وه‌ك ئه‌وان بین و خۆشی و ئاسووده‌یی به‌رامبه‌ریان ده‌رببڕین؟.. وه‌هه‌روه‌ها.\nله وه‌ڵامدا ده‌ڵێین: پیرۆزباییكردن به بۆنه‌ی جێژنی كریسمیس و غه‌یره جێژنه‌كانی تری بێباوه‌ڕان به كۆڕای ده‌نگی زانایان حه‌ڕامه، هه‌روه‌ك ئیبنولقه‌ییم (به‌ڕه‌حمه‌تبێت) له كتێبی (أحكام اهل الذمة) دا فه‌رموویه‌تی: جێژنه پیرۆزه‌كردن به درووشمی بێباوه‌ڕان به پێی یه‌كده‌نگی زانایان حه‌ڕامه، وه‌ك جێژنه پیرۆزه‌كردن به جێژنه‌كانیان یا ڕۆژووگرتنه‌كانیان و پێیان بڵێیت: جێژنتان پیرۆزبێت.. بێگومان ئه‌مه‌ش یه‌كه له‌و كارانه‌ی كه حه‌ڕامكراوه، جێژنه پیرۆزه‌كردن به‌م ڕۆژه وه‌ك پیرۆزباییكردنه به بۆنه سوژده‌بردنیان بۆ خاچ، به‌ڵكوو لای خوا زۆر له‌وه گه‌وره‌تره كه پیرۆزبایییان لێ بكرێت به هۆی ئاڕه‌ق خواردنه‌وه‌یان یاخود ڕژاندنی خوێنی كه‌سێك به ناهه‌ق... هتد.\nحه‌یفێ ده‌بینین كه زۆرێك له‌و كه‌سانه‌ی كه ئاگاداری ئایین و به‌رنامه‌ی خوا نین ده‌كه‌ونه نێو ئه‌م تاوانه گه‌وره‌وه.. بۆیه هه‌ر كه‌سێك ده‌ستخۆشی و پیرۆزبایی له كه‌سێك بكات به بۆنه‌ی مه‌عسییه‌ت و تاوانگه‌لێك له بیدعه‌و كوفر كه هه‌یه‌تی ڕووبه‌ڕووی تووڕه‌یی و غه‌زه‌بی خوا ده‌بێته‌وه. (لێره‌دا قسه‌ی ئیبنولقه‌ییم ته‌واو بوو).\nكه‌واته: جێژنه پیرۆزه‌كردن به بۆنه‌ی جێژنه ئاینه‌كانییان حه‌ڕامه، چونكه به‌م كاره دان به درووشمه‌كانی كوفر و ڕازیبوون پێی ده‌رده‌بڕێت، ئه‌گه‌ریش له هه‌قیقه‌تدا دان به كوفره‌كه‌یان نه‌هێنرێت، به‌ڵام بۆ بابای مسوڵمان حه‌ڕامه كه ڕازی بێت به درووشمی بێباوه‌ڕان، یاخود جێژنه پیرۆزه‌یان لێ بكات. چونكه خوای گه‌وره به‌م كاره‌ی ڕازی نییه، وه‌ك ده‌فه‌رموێت: إِنْ تَكْفُرُوا فَإِنَّ اللَّهَ غَنِيٌّ عَنْكُمْ وَلا يَرْضَى لِعِبَادِهِ الْكُفْرَ وَإِنْ تَشْكُرُوا يَرْضَهُ لَكُم (الزمر: 7) واته: ئه‌گه‌ر به چاكه نازانن، خوا له ئێوه بێنیازه‌و به پێ نه‌زانی عه‌بدانی ڕازی نابێ، ئه‌گه‌ر چاكه‌و ده‌چاودابێ، لێتان ڕازییه. یان ده‌فه‌رموێت: الْيَوْمَ أَكْمَلْتُ لَكُمْ دِينَكُمْ وَأَتْمَمْتُ عَلَيْكُمْ نِعْمَتِي وَرَضِيتُ لَكُمُ الْأِسْلامَ دِيناً (المائدة: 3) . واته: وا له‌مڕۆوه دینه‌كه‌تانم ته‌واوكردو به بێكورتی و كه‌مایه‌سی چاكه‌م ده‌رباره‌ی ئێوه‌كرد، ئیسلامیشم بۆ دینی ئێوه هه‌ڵبژارد. بۆیه پیرۆزباییكردن به‌م بۆنه‌وه به هه‌موو چه‌شنێكه‌وه حه‌ڕامه. وه ئه‌گه‌ر ئه‌وانیش پیرۆزبایییان لی كردین، ئه‌وه درووست نییه ئێمه وه‌ڵامیان بده‌ینه‌وه، چون ئه‌م جه‌ژنه جێژنی ئێمه نییه. به‌ڵكوو جه‌ژنێكه خوا پێی ڕازی نییه. بگره جێژنێكه یا بیدعه‌یه‌كه له دینی خۆیاندا درووستیان كردووه، یان شه‌رعییه، به‌ڵام به هاتنی ئایینی ئیسلام نه‌سخ بۆته‌وه، بۆیه خوای گه‌وره ده‌فه‌رموێت: وَمَنْ يَبْتَغِ غَيْرَ الْأِسْلامِ دِيناً فَلَنْ يُقْبَلَ مِنْهُ وَهُوَ فِي الْآخِرَةِ مِنَ الْخَاسِرِينَ (آل عمران:85) . واته: هه‌ر كه‌سێ به‌ده‌ر له ئیسلام، هه‌ر دینێكی دیكه‌ی هه‌بێ، قبوڵ نییه‌و له دوا ڕۆژا له ڕێزی زیانبارانه. هه‌روه‌ها درووست نییه كه بابای مسوڵمان خۆشی خۆیان بۆ ده‌رببڕێ و ئاهه‌نگیان بۆ بگێڕێت، یاخود شیرنایه‌تی و خواردن و خۆراكیان له پێناودا ببه‌خشێته‌وه، چونكه ئه‌وه جۆرێكه له لاسایی كردنه‌وه، پێغه‌مبه‌ری خواش (صلى الله عليه وسلم) ده‌فه‌رموێت: (من تشبه بقوم فهو منهم) ، واته: هه‌ركه‌س خۆی به هه‌ر گه‌لێك بچوێنێت، ده‌گه‌ڵ ئه‌وانه. هه‌روه‌ها شێخولئیسلام ئیبنوته‌یمییه (به‌ڕه‌حمه‌تبێت) له كتێبی (إقتضاء الصراط المستقيم مخالفة أصحاب الجحيم) دا ده‌فه‌رموێت: خۆچواندن به هێندێ له جێژنه‌كانیان خۆشی خستنه بۆ دڵه‌كانیان له‌سه‌ر شتێك كه ناهه‌ق و باتڵه.\nهه‌ركه‌سێكیش شتێ له‌م خۆشییه ده‌رببڕێت به بێگومان پێی تاوانبار ده‌بێت، جا ئه‌م خۆشییه چ له‌به‌ر موجامه‌له یاخود شه‌رمی ڕووانه‌وه بووبێت، چونكه ئه‌مه نه‌رمی نواندنه له‌سه‌ر حسێبی دین، وه هۆیه‌كیشه بۆ به‌هێزكردنی نه‌فسی بێباوه‌ڕان و شانازی كردنیان به ئاینه‌كانی خۆیان.\nفي 25 / 5 / 1411هـ.\ndynamicImage => 'OztHatmK_20121226.jpg'\nheadTitle => 'حوكمی پیرۆزباییكردن به جێژنی كریسمس'\n[0.52 ms] SELECT `dangiislam_article`.* FROM `dangiislam_article` WHERE (((`dangiislam_article`.`id` = 2021)))\n[3.35 ms] UPDATE `dangiislam_article` SET `clicked` = ? WHERE (`dangiislam_article`.`id` = 2021)\n[0.46 ms] SELECT `dangiislam_article`.* FROM `dangiislam_article` WHERE (`dangiislam_article`.`id` = 2021) LIMIT 1\n[0.38 ms] SELECT `dangiislam_article`.* FROM `dangiislam_article` WHERE (id= '2021') AND (status='1') AND (title<>'0') LIMIT 1\n[13.74 ms] SELECT `dangiislam_article`.`id`, `dangiislam_article`.`title`, `dangiislam_article`.`img` FROM `dangiislam_article` WHERE (status='1') ORDER BY `priority` desc, `id` desc LIMIT 4\n[14.39 ms] SELECT `dangiislam_article`.* FROM `dangiislam_article` WHERE (category_id = 178)\n[4.95 ms] SELECT `dangiislam_article`.* FROM `dangiislam_article` WHERE (category_id = 178) AND (id <> '2021') AND (status='1') ORDER BY `id` desc LIMIT 3\n[4.62 ms] SELECT `dangiislam_article_comment`.* FROM `dangiislam_article_comment` WHERE (approved = 'Y') AND (article_id='2021') ORDER BY `comment_id` desc, `featured` desc\n[14.54 ms] SELECT `dangiislam_article`.`id`, `dangiislam_article`.`title`, `dangiislam_article`.`img` FROM `dangiislam_article` WHERE (status='1') AND (priority=1) LIMIT 4\n[0.26 ms] SELECT `dangiislam_art_cat`.* FROM `dangiislam_art_cat` WHERE (id = 178) LIMIT 1\n[0.2 ms] SELECT `dangiislam_art_cat`.* FROM `dangiislam_art_cat` WHERE (id = 129) LIMIT 1\n[0.17 ms] SELECT `dangiislam_writer`.* FROM `dangiislam_writer` WHERE (((`dangiislam_writer`.`id` = 1)))\n[0.15 ms] SELECT `dangiislam_writer`.* FROM `dangiislam_writer` WHERE (id = 1) LIMIT 1\n1.11.3/5.3.29 Variables Debug Not authorized 16 in 58.08 ms Registry (6)«


ئاژانسی ده نگو باسی کوردستان: لە ژێر ئاڵای ئیسلام دا ئەنفال دەکرێین... کوا گریلاکان.... کوا شەرڤانان.... کوا کورد.... ئەرێ کەس هەیە بۆ پاراستنی ژن و مناڵی کورد؟\nلە ژێر ئاڵای ئیسلام دا ئەنفال دەکرێین... کوا گریلاکان.... کوا شەرڤانان.... کوا کورد.... ئەرێ کەس هەیە بۆ پاراستنی ژن و مناڵی کورد؟\nرژیمی تورکیا بە تەواوی توانایی هاکاری ئەلقاعیدە دەکات لە سوریا\nلە ژێر ئاڵای ئیسلام دا ئەنفال دەکرێین...\nئەرێ کەس هەیە بۆ پاراستنی ژن و مناڵی کورد؟\nئەری پێم نالێت کوان ئەوانیی وا دەم لە نەتەوایەتی کوردایەتی دەدن؟\nئەوڕۆ بۆ جارێکی تر لە مێژودا کچ و مناڵ و ژنی کورد کەوتە بەر هێرشی ناڕەوای چەتەکانی توندڕەوی ئیسلامی بەرەی النوسرەو ئەلقاعیدە.\nبۆ جارێکیتر جەرگ و دڵمان زامدار کرا،\nبۆ جارێکی تر دایک و خوشک و مناڵمان بەناڕەوا ئەنفال و شەهید کرا.\nبۆ جارێکی تر لە ژێر ئاڵای بە ناو ئیسلامی دا هەمو سنورێکی ئیخلاقی و ئینسانی شکێندراو بە ناڕەوا دایک و خوشکمان لە خوێندا شڕاڵ کرا.\nنفرەت بێت لە هەرچی توندڕەو و ئیخوان و ئیسلامی سیاسیە،\nنفرەت بێت و تۆڵەمان دەوێت،\nتۆڵەی ئەو مناڵ و ژن و خەڵکە بێتاوانە،\nنفرەت بێت لە ئاڵاکەشیان.\nنفرەت بێت لە شوعارو هەست و بیریان.\nنفرەت بێت لێیان.\nله لایه‌ن ئاژانسی ده نگو باسی کوردستان ajansknews kl. ۵/۱۰/۱۳۹۲ ۰۷:۴۹:۰۰ بعدازظهر


دانیشتوانی وەرتێ هۆشداری ده‌ده‌نه هێزه‌كان - پرس میدیا\nHome سڵایدشۆو كوردستان هەواڵ دانیشتوانی وەرتێ هۆشداری ده‌ده‌نه هێزه‌كان\nدانیشتوانی وەرتێ هۆشداری ده‌ده‌نه هێزه‌كان\nپرس میدیا 4/19/2020 09:40:00 م سڵایدشۆو, كوردستان, هەواڵ,\nدانیشتووانی زینێ وەرتێ و دۆڵی شاورێ، داوای کشانەوەی هێزەکان له‌سنووره‌كه دەکەن و راشیده‌گه‌یه‌نن، لە ئەگەری نەکشانەوەدا فشاری جەماوەری دەکەن.\nئێوارەی ئەمڕۆ کەسایەتی و رۆشنبیران و خەڵکی سنووری وەرتێ و دۆڵی شاورێ بە مەبەستی گەیاندنی یاداشتێکی ناڕەزایەتی سەردانی هێزه‌كانی پێشمەرگەیان کرد کە لە زینی وەرتێ جێگیرکراون و به‌هۆیه‌وه ئاڵۆزیی لە سنوورەکە دروستبووە.\nدواتر له كۆنگره‌یه‌كی رۆژنامه‌وانیدا راگه‌یه‌نراوێكی ناڕه‌زایه‌تییان خوێنده‌وه‌و داوای جێهێشتی ئه‌و هێزانه ده‌كه‌ن، له‌راگه‌یه‌نراوه‌كه‌دا هاتووە "هەڵقوڵاو لە خواست و ناڕەزایەتی جەماوەریی و ڕای گشتی کوردستان و خەڵکی ناوچەکە، دوای ئەنجامدانی کۆبوونەوەیەکی فراوان لە مزگەوتی گوندی دارەبەن لە بەرواری ۱۹/٤/۲۰۲۰ دوای وەرگرتن و تاوتوێکردنی سەرنج و بیروڕا جیاوازەکان، تەواوی ئامادەبووان لە سەر ئەوە کۆک بوون کە بوونی سەرجەم هێزە جیاوازەکان لەسەر زینی ئەستێرۆکان یا خود زینی وەرتێ زۆر ناپێویستە و بووەتە هۆی دروستبوونی مەترسی لە سەر ناوچەکە و ئەگەری سەرهەڵدانێکی شەڕێکی دیکەی ناوخۆیی".\nهەروەها ئاماژه‌یان به‌وه‌شداوه "پێویستە سەرجەم هێزە چەکدارەکان لەسەر زینی وەرتێ پاشەکشەبکەن و بە زووترین کات بارودۆخی شوێنەکە هاوشێوەی بەر لە سەرهەڵدانی نەخۆشی کۆرۆنا و هاتنی ئەو هێزە چەکدارانە ئاسایی بکرێتەوە".\nدانیشتووانی ئه‌و ناوچه‌یه جه‌خت له‌وه ده‌كه‌نه‌وه ئه‌گه‌ر هێزه‌كان نه‌كشێنه‌وه ئه‌وا فشاری جه‌ماوه‌ری ده‌كه‌ن وده‌ڵێن "ئەوە خەڵکی هەر دوو دیوی ناوچەکە و دەڤەری ڕاپەڕین کۆکبوون لە سەر ئەوەی فشاری جەماوەری بەرفراوان لە هەر دوو دۆڵەکەوە بۆ سەر زین ڕێکبخرێت و هێزە چەکدارەکان ناچار بە پاشەکشەبکرێن، ئەمەش لە پێناو پاراستنی ئاشتی کۆمەڵایەتی و پارێزراوی ناوچەکە لە مەترسی هەر بەریەککەوتنێکی چەکداری و پیلانگێری دەزگا هەواڵگرییە دەرەکییەکان".\nئه‌وه له‌كاتێكدایه كه ماوه‌ی دوو هه‌فته‌یه به‌هۆی جێگركردنی هێزه‌كانی پارتی و یه‌كێتی له‌و ناوچه‌یه، بووه‌ته هۆی ناكۆكی و كێشه له‌نێوان په‌كه‌كه و پارتی و یه‌كێتی، خه‌ڵكی ناوچه‌كه‌ش داوا ده‌كه‌ن سه‌رجه‌م هێزه‌كان له‌وناوچه‌یه بكشێنه‌وه.\nBy پرس میدیا at 4/19/2020 09:40:00 م


بیرەوەرییەکانی د. یەکتا ئۆزونگلو - بنکەی روناکبیریی گەلاوێژ :: Gelawej\nبیرەوەرییەکانی د. یەکتا ئۆزونگلو\nچاپکراو May 23, 2021\nقاهر باتەیی - وەرگێڕانی لە کورمانجییەوە بۆ سۆرانی: پەرویز هوما\nبیرەوەریی هەندێک کەس، هەرخۆی مێژووە و مرۆڤ لەو کەسانەدا مێژووی سەردەمێک دەبینێت. کتێبی بیرەوەرییەکانی د.یەکتا ئۆزونگلو، کەبەناوی بیرەوەری)، بڵاو بوەتەوە، یەکێکە لەو جۆرە بیرەوەرییانەی کە مێژووی سەردەمێک لە ناو خۆیدا نیشان دەدات.\nخوێنەر لەم بەرهەمەدا، تووشی هەندێک بابەت و بەسەرهات و زانین و زانیاری دەبێت، کە هەرگیز نەزانراون. زۆر لاپەڕەی مێژووی ژێرخاککراو(شاراوە)، بەهۆی بەرهەمی بیرەوەرییەکانی د. یەکتا لەبن خاک هاتوونەتە دەرەوە و ئاشکرا بوون و بەهۆی بیرەوەری و ژیانی د.یەکتاوە گەیشتوونەتە بەر دەستی خوێنەران.\nلەم بەرهەمەدا، چاوپێکەوتنێکی دوورودرێژ هەیە لەگەڵ"جاسم جەلیل" چاوپێکەوتنێکی دیکەیش لەگەڵ پرۆفیسۆر د."حاجی جندی" کە لە ساڵی١٩٧٩ کراون، کە مرۆڤ لەو چاوپێکەوتنانەوە، ئاشنای ژیانی ئەوان دەبێت، هەم لە ژیانی ئەوانەوە ئاشنا دەبێت بە قڕکردن و دوورخستنەوە و گرفتی کوردە ئێزدییەکان، هەم لەم چاوپێکەوتنانەوە مرۆڤ ژیانی پڕ نەهامەتیی کۆمەڵگە دەبینێت لە نێوان ساڵەکانی (١٩٠٠ بۆ ١٩٨٠ .\nخوێنەر ئاشنا دەبێت بە ئەو وتارانەی کە پارێزەرو فریشتەکانی میوزیکی کوردی لە ڕادوێی ئێریڤان بڵاویان دەکردەوە، ئاشنا دەبێت بە کەسایەتییە ماندوونەناسە دێرینەکانی ڕادیۆی "ئێریڤان" کە ماندونەناسانە کاریان دەکرد لەو قۆناغەدا . بەتایبەت بەرپرسی سەرەکیی ڕادیۆکە"خەلیل چاچان" و هاوسەرەکەی(ئەزنیڤا ڕەشید). مرۆڤ ئاشنا دەبێت بە بەسەرهاتی ڕادیۆی ئێریڤان و ڕۆیشتنی خەلیل چاچان و ئەزنیڤا ڕەشید بۆ ئەورووپا و سەرپەرشتیکردنی کۆنسێرتی نەورۆز و بڵاوبوونەوەی ناو و ناوبانگی ڕادیۆی ئێریڤان.\nمرۆڤ لەم بیرەوەرییانەدا، زۆر تایبەتمەندیی کۆمەڵگەی کوردی، زۆر تایبەتمەندیی کەسایەتی کوردی دەبینێت، وەکوو:(بوێری و ترسنۆکی، نیشتیمانپەروەری و خیانەت، تاریک و ڕوون.\n(لەم بەرهەمەدا باس لە زۆر شت کراوە: هەر لە ژیان لەگەڵ دکتۆر قاسملۆ و کامەران عەلی بەدرخانەوە هەتاوەکوو درووستکردنی پەیمانگای کوردی لە پاریس و درووستکردنی وەشانخانەی سەربەخۆ لە ئەورووپا. هەروەها تێکەڵی و نزیکایەتی لەگەڵ چەندین کەسایەتیی دۆستی کوردان لە ئەورووپا و زۆری دیکە کە باسکراون لەم بەرهەمەدا. د.یەکتا ئوزونۆگلو لەم بەرهەمەدا، تەنها ئاشنامان ناکات بە هەندێک ڕووداوی مێژوویی، بەڵکو لە یەککاتدا: جارێک دەمانباتە ناو لاپەڕەکانی مێژوو، ئاشنامان دەکات بەڕوداوگەلێکی نەبیستراو جارێکیتر چەندین خەباتکارمان پێدەناسێنیت لەوانە خەباتکاری ژن ئەسانە بارزانی کە وەک یەکەم ژنە کوردی جو توانی ببێت بە هاخام و رچەشکێنی بکات لەناو زانستی جوادیزمدا، کەپێش ئەو زاتە هیچ ژنێک لەناو ئاینی جودا ڕێگەی پێنەدراوە ببێت بەهاخام. هەروەها لەم بەرهەمەدا باس لە نەورۆزی چیکوسلۆفاکیای جاران و سرودی ئەی ڕەقیب و گۆرانیەکانی هونەرمەندی کۆچکردو قادر دیلان و زۆر کەسایەتی دەیکە دەکرێت. ئەم بەرهەمە پڕە لە زانیاریی جوان و شیرین.\nلەماوەی داهاتوشدا ئەم پەرتوکە بەپێزە بە زاراوەی کورمانجی خوارو- سۆرانی بڵاو دەبێتەوە.\nلە وەشانخانەی"سیتاڤ"ە وە بەرهەمێکی نوێ


دیموکراسییەت‌و میراتەکەی مەسعود بارزانی \n"لەدوای دیارنەمانی دیموکراسییەت، ئەو میراتەی مەسعود بارزانی لەدوای خۆی جێیهێشت لەناودەچێت"\nئێستا کاتی ئەوەیە مەسعود بارزانی بیر لەو میراتە بکاتەوە کە لەدوای خۆی جێیهێشت. پێدەچێت هەندێک کەس وابیربکەنەوە کە مەسعود بارزانی وەک سەرکردەیەکی مەزنی نەتەوەپەرست، شوێن پێی مستەفا بارزانی باوکی گرتووەتەبەر، بەڵام لە راستیدا بەو شێوەیە نیە. مێژووی ڕێککەوتن و لەباوەشگرتنی سەدام حسێن لەلایەن بارزانییەوە ئەو راستییە دەسەلمێنێت کە بارزانی زیاتر پارە و سامان و دەسەڵاتی بەلاوە گرنگبووە نەک ئاواتەکانی کورد.\nبەهێزکردنی بنەماڵەکەی وکەڵەکەکردنی سامانەکەشی ئاماژەن بۆ ئەوەی کە نەیتوانیووە ڕۆڵی خۆی لە سەرۆکی عەشیرەتێکەوە بگوازێتەوە بۆ سەرۆکێکی نەتەوەیی بۆ گەلەکەی.\nپێشهاتەکانی ئەم دواییە دەریدەخەن، بارزانی لەم ساڵانەی دواییدا بیروباوەڕ و هەستی نەگۆڕاوە. تا ئێستاش لەو کۆشک و تەلارەی دەژی کە لە رابردوودا لەلایەن سەدام حسێن و دواتریش لەلایەن ئەوەوە دەستی بەسەرداگیرا و بۆ بەرژەوەندی تایبەتی بەکارهێندرا. سەرەتا منداڵەکانی و دواتریش نەوەکانی خرانە بەرخوێندن لەو قوتابخانانەی کە تایبەتکرابوون بە بنەماڵەکەی، بۆ ئەوەی تێکەڵی هاوڵاتیانی ئاسایی نەبن. ئەمە لەو سەرۆکانەی عەرەب خراپترە کە منداڵەکانیان تێکەڵی خەڵكی ئاسایی دەکرد بۆ ئەوەی پەیوەندی لەگەڵیاندا دروستبکەن لەڕێگەی وەرگرتنی رەزامەندی خەڵکەوە شەرعیەت بە دەسەڵاتەکانیان بدەن. بەڵام ئەوەی نامۆیە ئەوەیە، لەگەڵ گەشەسەندنی کۆمەڵگای کوردیدا، دەرکەوت بارزانی نەیتوانی دۆستایەتی و پەیوەندییەکی دراوسێیانە دروستبکات لە دەرەوەی سنوری دام و دەستەکەی.\nئەگەر بەسادەیی لێکیبدەینەوە، دەتوانین بڵێین بارزانی هیچ هاوڕێیەکی نیە کە قازانجی دارایی نەبێت بۆیان.\nبە دڵنیاییەوە، خواستی بارزانی بۆ سوودگەیاندن بە لایەنێکی بیانی باشترین پێناسەیە بۆ ئەو میراتەی کە جێیهێشتووە، وەکو زانیمان، لەدوای هێرشی ئاسمانی تورکیا بۆ سەر قەزای شێلادزێ لە رۆژی ٢٣ی کانوونی دووەمی ئەمساڵدا و شەهیدبوونی چوار هاوڵاتی مەدەنی، خۆپیشاندەرانی شارۆچکەکە هەڵیانکوتایە سەر بنکەی سەربازی تورکیا و ئوتومبیل و کەرەستە سەربازییەکانیان سوتاند و هێزی تورکیاش لە وەڵامی ئەوەدا تەقەی لە خۆپیشاندەران کرد و یەکێک لە خۆپیشاندەرەکان شەهیدبوون و هەشتی دیکەش برینداربوون.\nلە وەڵامی ئەو ڕووداوەدا، بارزانی کەناڵی بێلایەنی ئێن ئاڕ تی داخست، چوار لە رۆژنامەنوسەکانی لە نوسینگەی دهۆک دەستگیرکران.\nنێچیرڤان بارزانی برازا و سەرۆکی حکومەتیش، ئیدانەی هێرشەکانی تورکیا و کوژرانی هاوڵاتیانی مەدەنی و تەقەکردن لە خۆپیشاندەرانی شێلادزێی نەکرد. لە بری ئەوە ئیدانەی ئەو کەناڵەی کرد لەبەرامبەر روماڵکردنی رووداوەکان و کەناڵەکەی بە "تێکدەری ئاسایشی هەرێم" وەسفی کرد.\nنێچیرڤان بارزانی ڕوونیکردەوە "دیموکراسیەت و ئازادی سنوری هەیە. بۆ ئێمە، ئاسایشی خەڵک لەو بابەتانە گرنگترە کە باسیان لێوەدەکرێت". ئەمە وتانەی ناوبراو جۆرێکبوو لە پشتیوانیکردنی بارزانی لە کپکردنی دەنگی ئازاد. دوای ئەوەش دەستگیرکردنی بەکۆمەڵی هاوڵاتیان دەستیپێکرد، کە ئەوەش لە لایەن پۆلیسەوە نا، بەڵکو دەزگای هەواڵگری سەر بە کوڕەکەی بارزانی ئەنجامی دەدا. دەستگیرکردنی هاوڵاتیانش بە گوێرەی یاسای ژمارە ١٥٦ لە سزادانی عێراقی ئەنجامدرا، هەمان ئەو یاسایەی کە سەدام حسێن بەکاریدەهێنا بۆ شەرعیەتدان بە دەستگیرکردنی هەڕەمەکی هاوڵاتیان.\nمەسعود بارزانی، کوڕەکانی و برازاکەشی، بە سوکایەت دادەنێن کاتێک بەراورد دەکرێن بە سەدام و عودەی و قوسەی، بەڵام بەردەوام هۆکار دروستدەکەن بۆ ئەوەی بەراورد بەوان بکرێن.\nزۆرینەی ئەو کەسانەی کە لەدوای ڕووداوەکەی شێلادزێوە دەستگیرکران پەیوەندییان بە هێرشی سەر بنکەی نایاسایی تورکیا لە هەرێمەوە نەبووە، بەڵکو دەستگیرکردنەکە وەکو وەڵامێکی بارزانی بووە دژ بەو کەسانەی کە ناڕەزایی دەردەبڕن بەرامبەر دەستدرێژی تورکیا بۆ سەر نەتەوەپەرستیی کورد.\nوەڵامی بارزانی بەرامبەر بە خۆپیشاندەرانی شێلادزێ دوو شت ئاشکرادەکات، یەکەم ئەوەیە بارزانی لە بابەتە نەتەوەییەکاندا لاوازی نیشانداوە، خاڵی دووەمیش ئەوەیە بارزانی کار بۆ بەرژەوەندییەکانی ڕەجەب تەیب ئەردۆغان سەرۆک کۆماری تورکیا دەکات.\nشوێنکەوتوانی بارزانی و ئەو میدیایەی کە پشتیوانی دەکات، زوو زوو باس لە پشتگیری بارزانی بۆ هەڵبژاردنی سەربەخۆیی مانگی ئەیلولی ساڵی ٢٠١٧ دەکەن بە بەڵگە بۆ نیشتمان پەروەری بارزانی ناویدەبەن، هاوکات شەڕی دژ بە هێزە عێراقییەکان و هێزەکانی حەشدی شەعبیش وەک بەڵگەیەکی دیکەی ئەوەی کە بارزانی سەرکردەیەکی نیشتیمانییە وەکو باوکی، باسدەکرێت. بەڵام لە راستیدا ریفراندۆمەکە هەڵبژاردنێکی گاڵتەجاڕییانە بوو، بە ئامانجی مانەوەی درێژە بە دەسەڵاتی نادەستووری خۆی بدات. هەروەها لەپێناو دابینکردنی پارێزبەندی دەسەڵاتەکەی بۆ دابینکردنی قەرزی نێودەوڵەتی پاش شکستهێنان لە زنجیرەیەک کەیسی دادگادا.\nپشتیوانیکردنی بارزانیش لە هێزە تورکییەکان لە ناوچەکانی هەرێم و عێراق ئاماژەیە بۆ ئەوەی زیادەڕەوی دەکات لەو گلەیی و ڕەخنانەی کە هەیبووە بەرامبەر بە هێرشی هێزە عێراقییەکان و حەشدی شەعبی بۆ سەر ناوچەکان و دووروویی نیشان دەدات.\nحکومەتی هەرێم ملیۆنان دۆلار لە پەیوەندییەکانیدا لەگەڵ واشنتن و لەندەن خەرجدەکات، بەڵام هەندێکجار پارە و لۆبیکردن ئەو واقیعەی کە هەیە ون ناکات. دەستگیرکردنی رۆژنامەنوسان و کەڵەکەبوونی قەرز و دیارنەمانی دیموکراسیەت و چەمانەوەی بارزانی لەبەردەم تورکیا و بەڵێننامەکانیدا، پەیامێکن بۆ بارزانی کە هەرگیز ناتوانێت ناوبانگ و ئەو میراتەی باوکی بەجێی هێشت، بەشبکات.\n1 ئایا تورکیاش ڕێگەی ڤەنزوێلا دەگرێتەبەر؟


لەنێوبردنی ئاسەوارە مێژووییەکان لە کوردستان بەردەوامە\n13:25 - 17 خەرمانان 2719\nکوردستان میدیا: ئاسەوارە مێژووییەکان بەردەوام لە کوردستان لەنێو دەبرێن و بەرپرسانی دەستنیشاندەی ڕێژیم لەو پێوەندییەدا هەڵوێستێکی بەجێیان نییە و تاوانەکان بۆ خەڵک دەگەڕێننەوە.\nئیدارەی میراتی کولتووریی ڕێژیم لە کرماشان، چەند ڕۆژ پێش ئێستا، هەواڵی دۆزینەوەی ئاسەوارێکی مێژوویی کە ڕەشەمەی ساڵی ١٣٩٧ی هەتاوی دۆزرابووەوە، بڵاو کردەوە کە خاوەن مێژوویەکی ٣ هەزار ساڵەیە و لە ئێستادا بەتەواوەتی لەنێو براوە.\nباس لەوە دەکرێت کە ئەو ئاسەوارە مێژووییە پەیوەندیدار بە سەرکەوتنەکانی "ئایدین سین"، پادشای دەوڵەتی "سیمۆرۆمـ"ـە.\nئەو نیگارە و زۆربەی نیگارە هەڵکەندراوەکانی دیکە کە لە پارێزگای کرماشان و باشووری کوردستان بیندراونەتەوە، بەڵگەیەکن لە کۆنترین سنوورە سیاسییەکانی دنیای باستان، لە سەرەتاکانی هەزارەی دووەمی پێش زایین، لە ناوچەی زاگرۆسدا.\nنموونەکانی ئەم ئاسەوارە مێژووییە کە بە شێوەی نیگار هەڵکۆڵدراوە، لە چەند شاری دیکەی باشووری کوردستان دۆزراوەتەوە، لەوانە: "بینینەوەی چەند پارچە بەردێک بە نیگاری سەرکەوتنی ئەو پادشایەوە لە گوندی بەردی سانجیانی ناوچەی بێتواتەی سەر بە بەشی ڕانیە، سەر بە پارێزگای سلێمانی، کە لە ساڵی ١٩٧١دا لە لایەن مۆزەخانەی ئیسرائیلەوە، لە پیاوێکی خەڵکی ئورووپا دەکڕدرێتەوە".\nهەروەها بردنی ٣ پارچە بەردی تر، لە ساڵی ١٩٧٧ی زایینیدا کە تەواوکەری هەمان بەردن کە نیگارەکەی لێ کێشراوەتەوە و دۆزینەوەی پارچەبەردێکی دیکە لە گوندی "قەرەچەتانـ"ـی سەر بە پارێزگای سلێمانی کە ئاماژە بە هەمان مێژوو و ڕووداو دەکات.\nلەنێوبردنی ئەو ئاسەوارە مێژووییانە و بێکیفایەتیی بەرپرسانی ڕێژیمی ئێران، بەنیسبەت پاراستن و سەرنیاکردنەوەی ئەو ئاسەوارانە، لەنێوبردنی سیستماتیک و بەرنامە بۆ داڕێژراوی داگیرکەرە، بۆ سڕینەوەی مێژوو و شوناسی نەتەوە بندەستەکان.


رێباز عه‌بدوڵڵا له نووسینه‌وه‌ی ریكۆردێكی مێژوویی نزیك بۆته‌وه\nله گه‌ڕی 34ـه‌می خولی نایابی عێڕاقی هه‌ولێر له یاریگای مینا به خاڵێك گه‌ڕایه‌وه، دوای ئه‌وه‌ی به‌بێ گۆڵ یه‌كسان بوون، گۆڵپارێزی هه‌ولێرله یارییه‌كه، رێباز عه‌بدوڵڵا خاڵی به‌هێزی زه‌ردپۆشه‌كانی پایته‌ختی باشووری كوردستان بوو، رێباز توانی چه‌ندان هێرشێكی مه‌ترسیداری تیپی میوان به‌رپه‌رچ بداته‌وه و تۆڕی گۆڵه‌كه‌ی به خاوێنی رابگرێت.\nرێباز له نووسینه‌وه‌ی ریكۆرده‌كه‌ی به‌رده‌وامه\nرێبازی 28 ساڵان له‌م وه‌رزه‌یدا هه‌شته‌مین كلین شیتی تۆمار كرد و هه‌زار و هه‌شتا خوله‌كه تۆڕی گۆڵه‌كه‌ی به خاوێنی هێشتۆته‌وه، له كۆی 12 یارییش ته‌نها 4 گۆڵی لێكراوه، نزیكه له‌وه‌ی ریكۆردێكی مێژووی بۆ خۆی یانه‌ی هه‌ولێر له‌سه‌ر ئاستی ئه‌م وه‌رزه‌ی خولی عێراقی تۆمار بكات، هه‌رچه‌نده له سه‌ره‌تای خوله‌كه‌وه به‌شێوه‌ی سه‌ره‌كی یاریی نه‌كردووه، به‌ڵام له‌گه‌ڵ هاتنی ئه‌كره‌م سه‌لمان به‌شێوه‌ی سه‌ره‌كی یاریی ده‌كات و شوێنی خۆی له پێكهاته‌ی سه‌ره‌كی پاراستووه و سه‌رنجی هه‌مووانی بۆ لای خۆی راكیشاوه، ئێستا به پڵنگه‌كه‌ی هه‌ولێر ناسراوه، چاوه‌ڕوانده‌كرێت له داهاتوو ئاستێكی نایابتر پێشكه‌ش بكات.\nچیرۆكی دوایین یاری یانه‌ی هه‌ولێر\nهه‌و‌لێر له دوایین یاری به‌رامبه‌ر مینا به خاڵێك رازیبوو، له نیوه‌ی یه‌كه‌م هه‌ولێرییه‌كان باڵا ده‌ستبوون، كۆنتڕۆڵی تۆپیان كردبوو، به‌ڵام هه‌موو لێدانه‌كانیان بۆ گۆڵی مینا سوودی نه‌بوو، چونكه نه‌یانتوانی گۆڵ تۆمار بكه‌ن، به‌ڵام له نیوه‌ی دووه‌م به‌هۆی به‌رزی پله‌ی گه‌رمی فشاری مینا بۆ سه‌ر یاریزانانی هه‌ولێر زه‌ردپۆشه‌كان ئاستیان دابه‌زی، یاریی به یه‌كسان بوون كۆتایی هات، رۆژی شه‌ممه‌ی داهاتووش هه‌ولێر له نێو یاریگه‌ی خۆی میوانداریی یانه‌ی كه‌رخی به‌غدا ده‌كات.\nدۆخی یانه‌ی هه‌ولێر له ریزبه‌ندی خوله‌كه\nبارودۆخی ئێستای پاسه‌وانانی قه‌ڵا به‌مشێوه‌یه، هه‌ولێر به ئه‌نجامدانی 34 یاریی، 10 یاریی بردۆته‌وه، له 11 یاریش یه‌كسان بووه، 13 یاریشی دۆڕاندووه، 29 گۆڵی كردووه و 32 گۆڵیشی لێكراوه، به كۆكردنه‌وه‌ی 41 خاڵ له خانه‌ی یازده‌یه‌می ریزبه‌ندییه‌كه دێت، تاڕاده‌یه‌كی زۆر ئه‌و ئامانجه‌ی هه‌ولێر هه‌یبوو بۆ مانه‌وه خه‌ریكه بیهێنێته‌دی، چونكه یانه‌ی به‌حری ته‌نها 20 خاڵی هه‌یه، به‌فه‌رمی بۆ ریزی پله‌یه‌كه‌كان دابه‌زیوه، زۆرترین گۆڵیشی تا ئێستا له خوله‌كه لێكراوه، كه 58 گۆڵه، یانه‌ی حوسێنیش ته‌نها یه‌ك دۆڕانی دیكه‌ی پێویسته تا به‌فه‌رمی ماڵئاوای له خولی نایابی عێراقی بكات.\nیانه‌ی شورته، 33 یاریی كردووه، 25 یاریی بردۆته‌وه، 7 یاریی یه‌كسان بووه، ته‌نها یه‌ك یاریی دۆڕاندووه، 69 گۆڵی كردووه و 17 گۆڵی لێكراوه، كه كه‌مترین گۆڵیلێكراوه و به 82 خاڵ پێشه‌نگی ریزبه‌ندییه‌كه‌ی گرتووه، به جیاوازی 7 خاڵ له پێش قوه‌ی جه‌وه‌ی خاوه‌ن پله‌ی دووه‌مه، ئه‌مرۆ ئێواره شورته كاتژمێر 6 میوانداری یانه‌ی به‌غداد ده‌كات.\nعه‌لا عه‌بدولزه‌هرا هێرشبه‌ری یانه‌ی شورته به تۆمار كردنی 28 گۆڵ تا ئێستا گۆڵكاری خولی نایابی عێراقییه.


#trainingcamp Instagram photos and videos • pikore.co\nInstagram photos and videos tagged with #trainingcamp\n1. MARQUE quem precisa ler isso. 2. Comente se te ajudou. 3. Compartilhe e ajude outras pessoas. _ 💭💫 #motivacao24h\nBirthday do belga ‼😈 #éobixo #meclife\n#WeMakeOutfits 🤟 ʙᴜᴢᴏ ɴʏ ʙᴋɴ $590 efvo ʀᴇᴍᴇ $250 efvo ᴘᴏʟʟᴇʀᴀ scr $790 efvo ᴢᴀᴘᴀs sᴛᴀʀ $890 efvo ❤😍\nI JUST GOT A GLOCKIIEEEEEE @dirtyfacesmook 🤧🤧🤧🤧🤧\nپێت خۆشە #🔥❤😏😒🤐🤔🤗😱🔞🙈  ڕیكلام ئەكەم لە ستۆری بە لایك و كۆمێنتەكانتان پەیجەكەمان گەورەتر ئەكەن☺❤ . . •جوانترین پۆست لێرە ببینە•❤ ⠀⠀⠀⠀⠀💯•هاوكاری ئێوە بەردەوامی ئێمەیە•💯 ⠀⠀⠀⠀⠀•Like👍🏻.Comment💭.Tag👥• ⠀⠀⠀⠀⠀⠀⠀⠀ 🔥•هەمیشە جیاوازی•💦 followe 👉🏽 @ashq_an 🍬 ✔ 😍 followe 👉🏽 @ashq_an 🍬 ✔😍 followe 👉🏽 @ashq_an 🍬 ✔ 😍 followe 👉🏽 @Ashq_an🍬 ✔ 😍 followe 👉🏽 @ashq_an ✔ 😍 #kurdstan 😍😘 ✌🏽👍🏽


كاتێ كورد مێژوو له‌بیر ده‌كات مێژووش له‌ناخیدا ونی ده‌كات! (به‌شی دوو( ... ئاریتما موحه‌ممه‌دی-\n«ده‌سه‌ڵاتی سیاسیی فارسه‌كان له سه‌ره‌تای مێژووه‌وه تاكوو ده‌گاته ئه‌مڕۆ تاكه نه‌یاری سیاسیی و كاریگه‌رترین و سه‌ره‌كیترین دووژمن و نه‌یاری مێژوویی، ڕامیاریی و كولتووریی نه‌ته‌وه‌ی كورد بووه. له ڕاستیدا فارسه‌كان تاكه نه‌ته‌وه‌یه‌كن كه به پلانی داڕێژراو مێژووی كوردیان چه‌واشه كردووه و هه‌وڵی دزینی مێژووی كوردستانیان داوه و كاریگه‌ریی نه‌رێنیان له‌سه‌ر مێژوو، زمان، كولتوور و ناسنامه‌ی كورد داناوه. ئه‌مه نابێ پشتگوێ بخرێ»\nكورد له ڕوانگه‌ی توركه‌وه؛\nتورك تاكوو ئیستاش پێی وایه كه كورد ڕه‌چڵه‌كێكی شاخاویی توركیی هه‌یه، دیاره ده‌زانن كه كورد كێیه و خاوه‌ن چییه و ده‌ركه‌وت و هه‌ڵكه‌وتی مێژوویی، سیاسیی و جوگرافییان چۆنه، به‌ڵام نایانهه‌وێت دانی پێدا بنێن، چونكه به‌داننان به مافی كورد و بوونی كورد دا، بنه‌مای سیسته‌می ٩٠ ساڵه‌یان تێك ده‌چێت و وڵاته‌كه‌یان به‌ره‌و لاوازی ده‌ڕوات و له به‌رامبه‌ردا جێ و پێگه‌ی كورد بته‌وتر و به‌هێزتر ده‌بێت و له ئاستی ناوچه‌كه‌شدا گه‌شه‌سه‌ندنی سیاسیی و ئابووریی به‌خۆیه‌وه ده‌بینێت. تورك به كرده‌وه و ڕاسته‌وخۆ دژایه‌تی نه‌ته‌وه‌ی كورد ده‌كات و نایشارێته‌وه. به‌ڵام له‌گه‌ڵ ئه‌وه‌شدا له‌نێو نه‌ته‌وه‌ی توركدا كۆمه‌ڵێك كه‌سایه‌تیی هه‌ن كه دانیان به مافی كورد و بوونی نه‌ته‌وه‌ی كورددا ناوه و ته‌نانه‌ت چه‌ندین ساڵیش له ته‌مه‌نیان له‌به‌ر بوونی بۆچوونی كوردخوازانه‌یان له به‌ندیخانه‌كانی ده‌وڵه‌تی توركدا به‌سه‌ر بردووه. د. ئیسمائیل بێشكچی یه‌كێ له‌و كه‌سایه‌تییانه‌یه كه هه‌میشه له پێوه‌ندی به كێشه‌ی نه‌ته‌وه‌یی كورده‌وه خاوه‌ن ده‌نگ و ڕای جیاواز بووه، دیاره كه‌سایه‌تیگه‌لی دیكه‌ش له‌نێو توركدا هه‌ن كه هه‌مان ڕاوبۆچوونی كوردخوازانه‌ی به‌ڕێز بێشكچییان له‌مه‌ڕ پرسی سیاسیی كورده‌وه هه‌یه.\nكورد له ڕوانگه‌ی عه‌ره‌به‌وه؛\nعه‌ره‌ب دانی به‌وه‌دا ناوه كه كورد نه‌ته‌وه‌یه‌كی جیاوازه و خاوه‌ن تاییبه‌تمه‌ندیی خۆیه‌تی و كولتوور و دابونه‌ریتی كۆن و مێژوویی خۆی هه‌یه و خاوه‌ن سیپاڵ و زمان و ناسنامه‌ی تاییبه‌ت به خۆیه‌تی. له‌گه‌ڵ ئه‌وه‌شدا فاشیزمی عه‌ره‌بیی تاكوو ئیستاش مه‌ترسیداره و له ڕابردووشدا كاریگه‌ری نه‌رێنیی له‌سه‌ر نه‌ته‌وه‌ی كورد له باشووری كوردستان داناوه و هه‌وڵی له‌نێو بردنی نه‌ته‌وه‌ی كورد له‌لایه‌ن عه‌ره‌به‌وه دراوه. هاوكات له‌نێو ئه‌و نه‌ته‌وه‌شدا چه‌ندین كه‌سایه‌تیی سیاسیی و ئایینیی هه‌ن كه سۆزیان بۆ دۆزی ڕه‌وای كورد هه‌یه و كورد به‌خاوه‌ن ویست و ئیراده پێناسه ده‌كه‌ن و ده‌ڵێن كه كورد مافی ئه‌وه‌ی هه‌یه كه ده‌وڵه‌تی نه‌ته‌وه‌یی خۆی دامه‌زرێنێت و له ئه‌گه‌ری ڕاگه‌یاندنی ئه‌و ده‌وڵه‌ته‌ش‌دا چه‌ند وڵاتێكی عه‌ره‌ب دانی پێدا ده‌نێن. لێره‌دا مه‌به‌ست ئه‌وه نییه كه ئێمه وه‌ك نه‌ته‌وه‌ی كورد سه‌ربه‌ستیی خۆمان له داننانی ئه‌وان به مافه‌كانماندا ده‌بینین، به‌ڵكوو مه‌به‌ست هه‌ڵسه‌نگاندنی ڕوانگه‌ی داگیركه‌ران له پێوه‌ندی به مافه‌كانی نه‌ته‌وه‌ی كورده. تاكوو هه‌نووكه‌ش چه‌ندین كه‌سایه‌تیی سیاسیی و ئایینیی له‌نێو عه‌ره‌ب به شیعه و سوونه‌وه دانیان به‌وه‌دا ناوه كه دامه‌زراندنی ده‌وڵه‌تی كوردی ویستێكی ڕه‌وای نه‌ته‌وه‌ی كورده.\nكورد له ڕوانگه‌ی فارسه‌وه؛\nبه‌ڵام فارسه‌كان پێچه‌وانه‌ن و هه‌میشه‌ش پێچه‌وانه بوونه و قه‌د له مێژووی سیاسیی ئه‌و نه‌ته‌وه‌یه‌دا فارسێك بوونی نه‌بووه یانخود هه‌ڵنه‌كه‌وتووه كه دان به بوونی نه‌ته‌وه‌یی كورد و مافی نه‌ته‌وایه‌تیی كورددا بنێت و كورد به شایانی خاوه‌ن ماف هه‌ژمار بكات، هه‌میشه نه‌ته‌وه‌ی كوردیان به به‌شێك له ناسنامه‌ی فارس ئه‌ژمار كردووه و یارییان به چاره‌نووسی سیاسیی، ئابووریی و كۆمه‌ڵایه‌تیی ئه‌م نه‌ته‌وه‌یه كردووه. هه‌میشه زمانیان وه‌ك كه‌ره‌سته‌ی ده‌ستبه‌سه‌ر كردنی كورد و نه‌ته‌وه‌ی كورد و كه‌سایه‌تییه‌كانی سیاسیی كورد به‌كار هێناوه، قه‌د له‌گه‌ڵ نه‌ته‌وه‌ی كورد و نوێنه‌رانی سیاسیی كورد له هیچكام له قۆناغه‌كانی سیاسیی و مێژوویی كوردستاندا ڕاستبێژ نه‌بوونه و هه‌میشه له ڕێگای زمانیانه‌وه كاریگه‌ری نه‌رێنیان له‌سه‌ر مێشك و هزری تاكی سیاسیی و ڕووناكبیری كورد و ته‌نانه‌ت كاریگه‌ری نه‌رێنییان له‌سه‌ر بزاڤی سیاسیی و نه‌ته‌وه‌یی كورد داناوه، ئه‌مه‌ش به‌یه‌كێ له‌و هۆكارانه ئه‌ژمار ده‌كرێت كه هه‌میشه سیاسییه‌كانی فارس سیاسییه‌كانی كورد به ساوێلكه پێناسه ده‌كه‌ن و كاریگه‌ری له‌سه‌ر هزر و ستراتیژیی سیاسیی كورد داده‌نێن. ئه‌م تاییبه‌تمه‌ندییه لاوازه له به‌شێك له سیاسییه‌كان و هه‌روه‌ها له هندێك هونه‌رمه‌ندی ڕه‌سه‌نی كورد به‌دی ده‌كرێ و به‌داخه‌وه بینراوه كه چۆن خۆیان و نه‌ته‌وه‌كه‌یان دۆڕاندووه یانخود چۆن شۆناسی كوردیان به فارسه‌وه گرێ داوه. پێوه‌ندی نێوان دوو نه‌ته‌وه‌ی دراوسێ ئاساییه، به‌ڵام به مه‌رجێك كه هیچكام له‌و نه‌ته‌وانه هه‌ول بۆ په‌راوێزخستن و ئاسیمیله كردنی یه‌كتر نه‌ده‌ن. له ڕه‌وتی مێژوودا كۆمه‌ڵێك نه‌ته‌وه له ڕۆژهه‌ڵاتی نێوه‌ڕاستدا ژیاون كه دواتر كه‌وتوونه‌ته ژێر كاریگه‌ری نه‌ته‌وه‌كانی دیكه و خۆڕاگرنه‌بوونه و توواونه‌ته‌وه.\nئه‌م ئه‌زموونه له هه‌موو قۆناغێكی مێژوودا ده‌توانێ ڕووبدات و چاره‌نووسی نه‌ته‌وه‌یه‌ك بخاته مه‌ترسی. وه‌ك ئاماژه؛ له ماوه‌ی سی و پێنج ساڵی ڕابردوو له ڕۆژهه‌ڵاتی كوردستاندا كۆمه‌ڵێك ڕووداو ڕوویان داوه كه كاریگه‌ری نه‌رێنیان له‌سه‌ر زمان و ناسنامه‌ی كورد له‌و به‌شه‌ی كوردستان داناوه. هه‌نووكه له كرماشان زمانی فارسی تاییبه‌ت به‌و شاره پێك هاتووه و كۆمه‌ڵێكی زۆر فارس و تورك ژیانی تێدا ده‌كه‌ن و خۆیان به‌خاوه‌ن ئه‌و خاك و ئاوه ده‌زانن و كوردیان پێ ده‌ره‌كیی و بێگانه‌یه. له شاری سنه‌ش به‌هه‌مان چه‌شن كاریگه‌ریی كولتووری فارس زاڵه به‌سه‌ر كۆمه‌ڵگا و هه‌نووكه و به‌پێی هندێك ئاماری ساڵی ڕابردوو له سه‌دا په‌نجای گه‌نجان چ كچ و چ كوڕی ڕۆژهه‌ڵات له گه‌ڵ كچان و كوڕانی فارسدا ژیانی هاوسه‌رێتی پێك ده‌هێنن. له‌گه‌ڵ خاتوونێكی شاری سنه له پێوه‌ندی به‌و پرسه گفتوگۆم كرد، وتی كه زۆربه‌ی كوڕانی فارس كه‌یسگه‌لی باشن بۆ زه‌واج و خاوه‌ن كار  و سه‌رمایه‌دارن و دۆخی ئابوورییان له دۆخی ئابووریی كوڕانی كورد باشتره و ئه‌وه‌ش هۆكاری سه‌ره‌كییه كه كچانی كورد پتر ڕوو له فارسه‌كان ده‌كه‌ن و مه‌هاباد و شاره‌كانی دیكه‌ش به دۆخێكی له‌و چه‌شنه‌دا تێپه‌ڕ ده‌بن و هه‌نووكه كولتووری كورد له‌ژێر مه‌ترسیی كولتووری گه‌وره‌شاره‌كان دایه و ئه‌مه‌ش پێویستی به شۆڕشێكی كولتووریی، نه‌ته‌وه‌یی و سیاسیی هه‌یه كه پارێزگاری له ڕه‌سه‌نایه‌تیی كورد و ناسنامه‌ی چه‌ندین هه‌زارساڵه‌ی كورد بكات.


دادوەرێک دەیسەلمێنێت کە هەوڵەکەی غالب محەمەد لەبارەی مووچە بەهای یاسایی نییە\nسەرەتا › باسنیوز › دادوەرێک دەیسەلمێنێت کە هەوڵەکەی غالب محەمەد لەبارەی مووچە بەهای یاسایی نییە\n2019/05/30 | 13:15\n(هەواڵ كوردستان)- ”تەنیا قسەی ڕۆژنامەکانە“\nحاکم شێخ لەتیف، دادوەری دەست لەکار کێشاوە و ئەندامی پێشووتری پەرلەمانی عێراق لە فراکسیۆنی گۆڕان، بەبێ ئەوەی ناوی هیچ پەرلەمانتارێکی حزبەکە بهێنێت، هەوڵەکانی غالب محەمەد لەبارەی مووچەی فەرمانبەرانی کوردستان بە ”بێ بەهای یاسایی“ ناو دەبات.\nلە ڕوونکردنەوەیەکدا کە لە پێگەی تایبەتیی خۆی لە تۆڕی کۆمەڵایەتیی (فەیسبووک) بڵاوی کردووەتەوە، حاکم شێخ لەتیف باسی لەو لایەنە کردووە کە تایبەتمەندە بە تۆمارکردنی سکاڵا لەبارەی مووچەی فەرمانبەرانەوە و ئاماژەی بەوە داوە کە ئەو لایەنە دادگای فیدرالیی باڵایە نەک داواکاری گشتیی فیدرالی.\nهاوکات باسی لەوە کردووە کە پێویستە سکاڵاکردن لای دادگای فیدرالی لە ڕێگەی پارێزەرەوە بێت و ”سکاڵای خەڵکی تر وەرناگیرێت“.\nجگە لەوەی پێویستە ئەو کەس و لایەنەی سکاڵاکە دەکەن، ئەوانە بن کە لە زمانی یاسادا بە عەرەبی پێیان دەگوترێت (خسم)، ”واتە زەرەرمەندبوون یان بەرژەوەندییان هەبێت، واتە بۆ بەدواداچوونی مووچەی خوراوی فەرمانبەران، پێویستە فەرمانبەران خۆیان وەکالەت بۆ پارێزەر بکەنەوە و ئەوانیش بچن سکاڵاکە تۆمار بکەن“.\nلە کۆتاییشدا بەبێ ناوهێنانی غالب محەمەد، حاکم شێخ لەتیف هەوڵەکەی بە بێ بەهای یاسایی لە قەڵەم داوە و نووسیویەتی: ”ھەر شتێکیتر کرابێت یان بکرێ، ئەگەر بەو شێوەیە نەبێت، ھیچ بەھایەکی یاسایی نییە و ھیچ دەرەنجامێکیشی نابێت و عەرەب گوتەنی (فقط حجي جرائد)“ کە مانای (تەنیا قسەی ڕۆژنامەکان)ە.\nئەمە لە کاتێکدایە کە ئەم پەرلەمانتارەی گۆڕان چەند ڕۆژێکە، لە ڕێگەی بانگەشەکردن بە جووڵاندنی سکاڵا لە دژی حکوومەتی هەرێمی کوردستان لەبارەی مووچەی فەرمانبەران، بانگەشەیەکی زۆری بۆ خۆی کردووە.


له مه‌نامه‌وه.. نێردراوی ئه‌مه‌ریكا هۆشداری له‌باره‌ی ئێران ده‌دات\nكاتێك دێت كه گه‌ڕانه‌وه بۆ رێككه‌وتنی ئه‌تۆمی هیچ سوودێكی نابێت.. بالیستییه‌كانی ئێران نیگه‌رانی له ته‌واوی ناوچه‌كه بڵاوكردووه‌ته‌وه\nKurdistan24 هه‌ولێر 16:25 2021/11/21\nرۆبێرت مالی، نێردراوی تایبه‌تی ئه‌مه‌ریكا بۆ ئێران\nئێران ئه‌تۆمی ئێران پیتاندنی یۆرانیۆم دانوستانی ڤیه‌ننا ئه‌مه‌ریكا دایه‌لۆگی مه‌نامه 2021 رێككه‌وتنی ئه‌تۆمی\nرۆبێرت مالی، نێردراوی تایبه‌تی ئه‌مه‌ریكا بۆ ئێران دووپاتیكرده‌وه، سه‌رۆك جۆ بایدن رێگه به ئێران نادات ده‌ستی به چه‌كی ئه‌تۆمی بگات و هۆشداری ئه‌وه‌شی دا، تاران له خاڵێك نزیك بووه‌ته‌وه، كه پاشگه‌زبوونه‌وه‌ی تێدا نییه بۆ رێككه‌وتنی ئه‌تۆمی، ئه‌مه‌ش دوای ئه‌وه‌ی بڕێكی زۆری یۆرانیۆمی پیتاندووه، به‌ر له‌وه‌ی ده‌ست به دانوستانه‌كانی ئه‌تۆمی بكرێته‌وه، كه بڕیاره له 29ی ئه‌م مانگه له ڤیه‌ننا به‌ڕێوه بچێت.\nئه‌م گوتانه‌ی مالی له میانه‌ی كۆڕبه‌ندی مه‌نامه 2021ـدا له وڵاتی به‌حره‌ین هاتوون و گوتی: مه‌به‌ستێكی سه‌ره‌كی سه‌ردانه‌كه‌ی بۆ وڵاتانی كه‌نداو، بۆ گوێبیستبوونییه‌تی له هاوپه‌یمانه‌كانی له ناوچه‌كه، به‌ر له‌وه‌ی له‌گه‌ڵ ئێران له ڤیه‌ننا ده‌ست به دانوستان بكه‌ن.\nئاماژه‌ی به‌وه‌شدا، ئه‌و گوێبیستی په‌یامێكی روونی پشتیوان و هانده‌رانه بۆ پلانێكی گشتگیر و هاوبه‌ش له وڵاتانی ئه‌نجومه‌نی هاریكاری كه‌نداو، میسر و ئوردن بوو و گوتی: "ئه‌گه‌ر حكومه‌تی ئێران گرنگی به په‌یوه‌ندییه‌كی به‌هێز له‌گه‌ڵیان بدات، ئه‌وا پێویسته واژۆ له‌سه‌ر پلانی كاری هاوبه‌ش و گشتگیریان بكات".\nله‌گه‌ڵ ئاماده‌كارییه‌كانی ئێران بۆ ده‌ستپێكردنه‌وه‌ی دانوستان له‌باره‌ی رێككه‌وتنی ئه‌تۆمی له‌گه‌ڵ زلهێزانی جیهان له ڤیه‌ننا، به‌گوته‌ی ئاژانسی وزه‌ی ئه‌تۆمی جیهان، تاران له ماوه‌ی ئه‌م هه‌فته‌یه‌دا یۆرانیۆمی له ئاستێكی به‌رزدا پیتاندووه.\nرۆبێرت مالی گوتی: ئێران سه‌ركێشی مه‌ترسیدار ده‌كات، به شێوه‌یه‌ك كه له‌وانه‌یه مه‌حاڵ بێت بتوانرێت سوود له زیندووكردنه‌وه‌ی ئه‌و رێككه‌وتنه ببینرێت، كه له كاتی كشانه‌وه‌ی ئه‌مه‌ریكا به سه‌رۆكایه‌تی دۆناڵد تره‌مپ له ساڵی 2018ـه‌وه تا ئێستا هه‌ڵپه‌سێردراوه.\nهه‌روه‌ها گوتی: "ئه‌گه‌ر ئێران به‌مشیوه‌یه‌ی ئێستا به‌رده‌وام بێت له پیتاندنی یۆرانیۆم، كاتێك دێت كه گه‌ڕانه‌وه بۆ دواوه ده‌بێته مه‌حاڵ، ته‌نانه‌ت ئه‌گه‌ر ئێمه‌ش بگه‌ڕێینه‌وه بۆ پلانی كاری هاوبه‌شی گشتگیر، ئه‌وا هیچ سوودێكی نابێت".\nنێرده‌ی تایبه‌تی ئه‌مه‌ریكا بۆ ئێران دووپاتیكرده‌وه، "پیشكه‌وتنه‌كانی ئێران له‌وباره‌یه‌وه نیگه‌رانی له ته‌واوی ناوچه‌كه بڵاوكردووه‌ته‌وه... ئه‌مه‌ش وا ده‌كات كه كاته‌كه زۆر به‌خێرایی تێپه‌ڕێت و ده‌بێته هۆی ئه‌وه‌ی هه‌موومان بڵێین: "بۆ زیندوكردنه‌وه‌ی رێككه‌وتنی ئه‌تۆمی كار له‌كار ترازاوه".\nرۆژی چارشه‌ممه‌ی رابردووش له به‌یاننامه‌كدا، دوای كۆبوونه‌وه‌یه‌كی كه‌نداو – ئه‌مه‌ریكی، واشنتن و هاوپه‌یمانه‌كانی له كه‌نداو هۆشدارییه‌كی هاوبه‌شیان به ئێران دا و تارانیان به دروستكردنی قه‌یرانی ئه‌تۆمی و شێواندنی سه‌قامگیری رۆژهه‌ڵاتی ناوه‌ڕاستی به مووشه‌كه بالیستییه‌كانی تۆمه‌تبار كرد.\nنێردراوی تایبه‌تی ئه‌مه‌ریكا بۆ ئێران دووپاتیشیكرده‌وه، "ئێران ده‌یه‌وێت هه‌نگاوه‌كانی دانوستانی ئه‌تۆمی هێواش بكات و له به‌رامبه‌ریشدا په‌له له به‌ره‌وپێشبردن و خێراكردنی به‌رنامه ئه‌تۆمییه‌كه‌ی بكات".\nئێران: به‌منزیكانه ده‌گه‌ڕێینه‌وه بۆ دانوستانه‌كان\nئێران وه‌ڵامی ئه‌مه‌ریكا و فه‌ره‌نسا ده‌داته‌وه\nبلینکن: زەحمەتە بگەڕێینەوە رێککەوتنی ئەتۆمی


شارەزایەکى ئەمنی دۆخی عێراق:دەرکردنى هێزە سەربازییە جیاوازەکان لە عێراق، سوپای تورکیاش دەگرێتەوە! – Standard Kurd\nلەلایەن ستاندار Posted on كانونی دووه‌م 29, 2020 274 جار بینراوە 0 سەرنج\nشارەزایەکى ئەمنى دۆخى عێراق بەناوى حەیدەر سۆفی بە پێگەی مەعلوومەى ڕاگەیاندووە، بریاری ئەنجوومەنی نوێنەران بۆ كردنەدەری هێزە بیانییەكان، هەموو هێزە سەربازییە جیاوازەکان دەگرێتەوە، لەناو هەموو ئەوانەشدا هێزە سەربازییەكانی توركیا لەناو خاكی هەرێمی كوردستان.\nبڵاوکراوەی پێشوودوایی کاتژمێر ٦ ی ئێوارە هیزێکی سەربازی دەسەڵاتی خاڵە سنوریەکان دەگرێتە دەست\nبڵاوکراوەی نوێترکۆنگرەى ڕاستەقینەى یەکێتى نیشتیمانى کوردستان کەى دەستپێدەکات؟!\nPosted on ته‌مموز 6, 2020 0 3241


https://1baiser.com هێنانەوەی پارە بە قاچاخبراوەکانی دەرەوەی هەرێم شکستی هێنا |\nHome ڕاپۆرت هێنانەوەی پارە بە قاچاخبراوەکانی دەرەوەی هەرێم شکستی هێنا\nدەستەی دەستپاکیی هەرێم: هەوڵەکان سەرکەوتوو نەبوون\nهەوڵەکان بۆ هێنانەوەی پارەبەقاچاخبراوەکانی هەرێم کە بە شێوەی قاچاخ چوونەتە دەرەوە سەرکەوتوو نەبوون و دەستەی دەستپاکیی هەرێمیش دەڵێن هەموو ڕێکارەکان شکستیان هێناوە، نەبوونی یاسایەکی تایبەتیش لەو ڕووەوە کارەکەی قوورستر کردووە.\nلە دوای پڕۆسەی ئازادیی عێراقەوە بەشێک لە بەرپرسانی عێراق و هەرێمی کوردستانیش بەوە تۆمەتبار کران پارەیەکی زۆریان بۆ سپیکردنەوە ڕەوانەی دەرەوەی هەرێم و عێراق کردووە، بۆیە دەستەی دەستپاکیی هەرێم و پەرلەمانی کوردستان بەدواداچوونیان بۆ ئەو پرسە کرد، بەڵام دوای ماوەیەکی زۆر ئێستا شکستی هەوڵەکانیان ڕادەگەیەنن کە نەیانتوانیوە هیچ کام لەو پارانەی بردراونەتە دەرەوە بگەڕێننەوە هەرێم.\nحاكم ئه‌حمه‌د ئه‌نوه‌ر، سه‌رۆكی ده‌سته‌ی ده‌ستپاكیی هه‌رێم بۆ ئاژانس وتی: ״لە ساڵەکانی ڕابردوودا هەموو هەوڵمان ئەوە بوو بزانین ئەو پارانە هی کێن، چەندە و دراون بە کێ و لەکوێن، بەڵام سەرلەبەری هەوڵەکانمان بێئەنجام بوون.״\nوتیشی: ״ئەگەر لەوەش زیاتر هەوڵ بدەین بێئەنجام دەبین، چونکە ئێمە سیادەی دەوڵەتمان نییە و هاوکات یاسایەکیش نییە پشتگیریی هەوڵەکانمان بکات.״\nلەبەر ئەوەی بەڵگەی پێویست لەبەر دەستدا نییە، تا ئێستا بە ئامار نازاندرێت چەند پارەی هەرێم بە قاچاخ بردراوەتە دەرەوە.\n״له‌گه‌ڵ ده‌سته‌ی ده‌ستپاكیی عێراق و چه‌ند ڕێكخراوێكی نێوده‌وڵه‌تی په‌یوه‌ندیمان هه‌بووه، به‌ڵام ته‌نها شتێك كه ده‌ستمان كه‌وتووه ئه‌وه‌یه چه‌ند به‌رپرسێك له ده‌ره‌وه پاره‌یان هه‌یه یان موڵكیان كڕیوه، ئه‌مه‌ش به‌ڵگه‌ی قانوونی نین.״ حاکم ئەحمەد وای وت.\nناردنە دەرەوەی پارە لە هەرێم بە شێوەی بانکی نییە کە هەمووی لەسەر سیستم ڕێک خرابێت، بەڵکوو لە ڕێگەی حەواڵەوەیە و ئەوەش هێندەی تر گەڕان و دەستکەوتنی بەڵگەی لای دەستەی دەستپاکیی قوورستر کردووە.\nشێركۆ جه‌وده‌ت، ئه‌ندامی په‌رله‌مانی كوردستان بۆ ״ئاژانس״ وتی: ״له خولی چواره‌می په‌رله‌مانی كوردستان هه‌وڵمان داوه بۆ ئه‌وه‌ی ئه‌و پارانه‌ی كه براونه‌ته ده‌ره‌وه‌ی وڵات بگه‌ڕێنرێنه‌وه، به‌ڵام نه‌مانتوانی له‌به‌ر ئه‌وه‌ی هیچ یاسایه‌ك نییه بۆ ئەو پرسە.״\nلە عێراق یاسایەک هەیە کە تایبەت بە پرسی ئەو پارانەی بەرپرسانی عێراق بردوویانەتە دەرەوە، بەڵام تا ئێستا لە هەرێم یاسایەکی هاوشێوەی نییە و بوونی یاسایەکی لەو جۆرەش بە گرنگ دەزاندرێت.\nشێرکۆ جەودەت وتیشی: ״ئەو یاسایەی عێراق بۆ هەرێمی کوردستان گونجاو نییە چونکە میکانیزمەکانی تایبەتن بە دەوڵەت، بەڵام ئێمە بەڵگەمان لایە بەرپرسان پارەی زۆریان بردووتە دەرەوە و پڕۆژە و عەقاراتی گەورەیان لە ئەورووپا هەیە.״\nلە عێراق لە خولی پێشوودا بڕی شەش ملیار دیناری بەرپرسێک ئاشكرا کرا کە بردبوویە دەرەوە، بەڵام پەرلەمان و حکومەت هیچیان نەکرد و گومانیش دەکرێت حکومەتی هەرێمیش بتوانێت هەنگاوی گرنگ لەو بارەیەوە بنێت.\nعادل نووری، وتەبێژی دەستەی نەزاهەی خوولی پێشووی پەرلەمانی عێراق، بە ״ئاژانس״ی ڕاگەیاند، ئەو یاسایەی لە عێراق هەیە هەرێمیش دەتوانێت پشتی پێ ببەستێت، چونکە هەرێمیش سەر بە عێراقە.\nلەبەر ئەوەی بودجەی وەزارەتەکان لە هەرێم و بەغدا حساباتی تەواوی بودجەکەی ناکات و بۆ حکومەتی ناسەلمێنێت ١٠٠%ی پارەکەی چۆن خەرج کردووە، ئەوەش ڕێگەی بۆ بردنەدەرەوەی پارەی زۆر خۆش کردووە.\nوتیشی: ״خولی پێشوو پەرلەمان دۆسیەی بردنەدەرەوەی شەش ملیار دۆلاری بەرپرسێکی ئاشکرا کرد، ئەو هەموو لیژنەیەیان پێک هێنا و لە دواجاردا کەس هیچی بۆ نەکراو پارەکەش نەگەڕێندرایەوە، بێئومێدیشم حکومەتی هەرێم بتوانێت کارێکی وا بکات.״


به‌رپرسێك كۆچی دوایی كرد\nبه‌رپرسێكی پێشووی سلێمانی كۆچی دوایی كرد\nدوای ململانێیه‌كی زۆر له‌گه‌ڵ نه‌خۆشیه‌كه‌ی به‌ره‌به‌یانی ئه‌مڕۆ عه‌مید نه‌ریمان عه‌زیز به‌ڕێوه‌به‌ری پێشووی هاتوچۆی پارێزگای سلێمانی كۆچی دوایی كرد.\nله راگه‌یه‌ندراوێكدا كه وێنه‌یه‌كی ده‌ست وێستگه نیوز كه‌وتووه، راگه‌یاندن و په‌یوه‌ندیه‌كانی هاتووچۆی سلێمانی رایگه‌یاند كه "به داخ و خه‌مێكی زۆره‌وه كۆچی دوایی عه‌مید نه‌ریمان عه‌زیز به‌ڕێوه‌به‌ری پێشووی هاتووچۆی پارێزگای سلێمانی ڕاده‌گه‌یه‌نین كه دوای ململانێیه‌كی زۆر له‌گه‌ڵ نه‌خۆشیه‌كه‌ی گیانی سپارد".\nله راگه‌یه‌ندراوه‌كه‌دا هاتووه "به‌ناوی به‌ڕێوه‌به‌ر و سه‌رجه‌م ئه‌فسه‌ران و كارمه‌ندان وفه‌رمانبه‌رانی به‌ڕێوه‌به‌رایه‌تی هاتووچۆی پاریزگای سلێمانیه‌وه پرسه‌و هاوخه‌میمان به خێزان و بنه‌ماڵه و هاوڕێ و خۆشه‌ویستانی ده‌گه‌یه‌نین".\nهاتووچۆی سلێمانی ده‌ڵێت: "كاك نه‌ریمان نموونه‌ی مرۆڤی تێكۆشه‌رو دڵسۆزی خاك و نیشتمان بوو. له خوای گه‌وره ده‌پاڕێینه‌وه به‌به‌هه‌شتی خۆی شادی بكات".\nساڵی 2017 باری ته‌ندروستی عه‌مید نه‌ریمان حاجی عزیز پێنجوێنی به‌ڕێوه‌به‌ری هاتووچۆی سلێمانی تێكچوو، به‌وهۆیه‌وه ماوه‌یه‌ك مۆڵه‌تی وه‌رگرت و دواتر و پاش باشبوونی ته‌ندروستی گه‌ڕایه‌وه سه‌ر كاره‌كه‌ی.\nئه‌م بابه‌ته 30988 جار خوێنراوه‌ته‌وه


قوباد تاڵەبانی: دەنگ بە هاوپەیمانی كوردستان بدەن بۆ ئەوەی شەڕی بودجە و مووچە و خزمەتگوزاری لە بەغدا بكەین\n08:23 - 14/09/2021\nقوباد تاڵەبانی سەرۆكی هاوپەیمانی كوردستان، لە كەرناڤاڵی ناساندنی كاندیدانی هاوپەیمانی كوردستان لە سنووری ڕاپەڕین، داوای لە هاوڵاتیان كرد بچنە سەر سندوقەكانی دەنگدان‌و دەنگ بە هاوپەیمانی كوردستان بدەن، بۆ ئەوەی شەڕی بودجە‌و مووچە‌و خزمەتگوزاری لە بەغدا بكەین.\nراشیگەیاند، لە سێ ساڵی رابردوودا 30 پڕۆژەی گەورە‌و بچووك‌و 180 پڕۆژەی چاككردن‌و نۆژەنكردنەوەمان لە سنووری راپەڕین جێبەجێكردوە، بەڵام بەشێكی زۆری پڕۆژە‌و خزمەتگوزارییەكان بە بودجەیەكی شایستە جێبەجێ دەكرێن كە لەبەغداوە دابین دەكرێت.\nسەرۆكی هاوپەیمانی كوردستان وتیشی، ئەوە ئێمەین سەلماندومانە كە دەتوانین لەڕێی دانوستانەوە كێشەكان چارەسەر بكەین‌و لەپێناو مووچە‌و تەواوی مافەكانی خەڵكی كوردستان سەدان سەعات دانوستان بكەین، بەبێ ئەوەی ماندوو ببین.


12/08/2020 990 جار خوێندراوه‌ته‌وه\nڤلادیمیر موخین لە گۆڤاری "نیزافیسیمایا غازیتا" راپۆرتێكی بڵاوكردووەتەوە دەربارەی ركابەریكردنی دۆڕاوی روسیا لەگەڵ ئەمریكا لە سوریا، لە ژێر سایەی قەڵەمڕەوی واشنتۆن و ئەنقەرە، كە زیاتر لە سێیەكی رووبەری ئەو وڵاتەو درامەتەكانی لەبەردەستیاندایە.\nبەپێی راپۆرتەكە، پرۆسە سەربازییەكانی سوریا، كە روسیا رایگەیاندبوو لەكۆتایی نزیكدەبێتەوە، بەڵام بەردەوامشە، هەروەها پشتیوانی تەواوەتی مۆسكۆش لەرژێمی بەشار ئەسەد نەبوە مایەی لە قاڵبدانی نەیارەكانی.\nهەر بەپێی راپۆرتەكە، ئەو هاوپەیمانیەتیەشی، كە ئەمریكا سەرۆكایەتی دەكات بەسەر سێیەكی خاكی ئەو وڵاتەدا زاڵە، هەروەها توركیا بەسەر پارێزگای ئیدلبدا قەڵەمرەوی هەیە.\nئەمریكا بەرهەمی نەوت لە سوریا رێكدەخات و ئەنقەرەش ناوچەكانی خۆبەڕێوەبەری سەربەخۆی لە باكووری ئەو وڵاتەدا بەڕێوە دەبات.\nسەرۆكی ناوەندی روسی بۆ ئاشتەوایی نێوان لایەنە شەڕكەرەكانی سوریا، ئەمیرال ئەلیكسەندەر شیربیتسك، باس لەوە دەكات گرژییەكان پەرەدەسێنن، لە باشووری ناوچەی كەم هەڵكشان لە ئیدلب و چەكدارەكان پێگەكانی سوپای سوریا بۆردومان دەكەن و هەوڵ دەدەن هێرش بكەنە سەر بنكەی حەمیمیمی ئاسمانی.\nهەروەها دۆخەكە لە رۆژهەڵاتی فورات باش نییە و هێزە كوردییەكانیش، كە لەلایەن ئەمریكاوە پشتیوانی دەكرێن بەسەر ناوچەكەدا زاڵن، پێكدادانیش لە نێوان هێزەكانی سوریای دیموكرات و چەكدارە تورك و عەرەبەكاندا هەیە، هەندێك جاریش لەگەڵ هێزە نیزامیەكانی سوریاشدا.\nلەلایەكی ترەوە، ئەنجوومەنی سوریای دیموكراتی، دەستەی دەسەڵاتداری ناوچەی خۆبەڕێوەبەر لە باكووری رۆژهەڵاتی سوریا رایگەیاندووە رێككەوتنێكیان لەگەڵ كۆمپانیای دەلتا كریسنت ئینیرجی ئەمریكی مۆر كردووە.\nلەبەرانبەردا كۆپانیاكە مافی پەرەدانی هەیە بە سێ بیری نەوت (رمیلان – تەل خەمیس- تەل بەراك)، و دروست كردنی پاڵاوگەیەك بۆ بەرهەمە نەوتیەكان لە بەرانبەر ١٥٠ ملیۆن دۆلاردا، ئەمەش ئاماژەیەكی ناڕاستەوخۆیە بەوەی مانەوەی ئەمریكا لە سوریا درێژ خایەن دەبێت.\nلەگەڵ ئەوەی مۆسكۆ و دیمەشق ئەمە رەتدەكەنەوە، بەڵام ناتوانن كاریگەرییان لەسەر دۆخەكە هەبێت بە هیچ شێوەیەك. سزا نوێیەكانی ئەمریكاش لەسەر دیمەشق دەبێتە هۆی ئاڵۆزتركردنی دۆخی ئابوری لەو ولاتەدا.\nلەراستیدا، دەتوانرێت بوترێت روسیا لە بەرانبەر ئەمریكا شكستیێكی ناڕاگەیەنراوی هێناوە لەبەدەستهێنانی ئامانجە جیۆسیاسی و ئابورییەكان لە رۆژهەڵاتی ناوەڕاست.


| ئارام قادر\nهاوپەیمانیی نیشتمانی پڕۆژەیەكە بۆ زیندوو كردنەوەی ئومێد و هیوا لای خەڵك و دواتر كاركردن بۆ هێنانەدیی ئاواتەكانیان لە گەیشتن بە ژیانێكی شایستە، لەھەمانکاتدا دروست کردنی هیوا و ئومێد بۆ ئەوانەی دەیانەوێت كاری سیاسی بكەن، بۆ گەیشتن بە پلە و پۆستێک کە خۆی بۆ ئامادە دەکات، ھاوپەیمانی ھەوڵ دان بۆ گەیشتن بە پلە وپۆست بە ئاسایی و گونجاو دەزانێت، چونکە بوونی خواست و خۆزگە لای مرۆڤ بۆ گەیشتن بە پۆست نیشانەی زیندوێتی و توانای ئەو کەسە دەردەخات، بوونی خواست یەكێكە لە بنەماکانی سەرکەوتنی هەر کەسێک لە هەر کارێکدا، بەتایبەتی لەبواری سەرکردایەتیکردندا، بەڵام لەو نێوەندەدا گرنگە مرۆڤ توانا و كارامەییەكانی خۆی بزانێت، و لە ئەنجامی چالاکی و لە رێگەی خزمەت کردنەوە ھەوڵ بدات بۆ گەیشتن بەو پۆستەی خواستی خۆیەتی و دەزانێت لە رێگەی ئەو پۆستەوە دەتوانێت خزمەتی زیاتر بکات بە ھاوپەیمانی ، بەڵام ئەوەی لێرەدا گرنگە ئەوەیە تەنها بڕوای خۆت بە خۆت نابێتە سەلمێنەری تواناکانت ، لە بڕوابەخۆبوون گرنگتر ئەوەیە دەوروبەرەكەت دان بە توانا و هێز و شیاویی تۆدا بنێن بۆ بەڕێوەبردنی پۆستێكی دیاریكراو.\nلە لایەکی ترەوە خراپترین ڕێگا بۆ گەیشتن بە پلەو پۆست ناکۆکی دروست کردن و سیاسەت کردنە لە گەڵ ھاوڕیکانتدا و دروست کردنی ململانێی ناتەندروستە بۆ گەشتن بە خواستی پۆستی سیاسی یان حکومی.\nبەردەوام ململانێ لەسەر پۆست و دەسەڵات هێزەكانی پەرت كردووە و لە بری ئەوەی تواناكان لە كاركردن و جێبەجێكردنی ئەركەكان بخرێنەگەڕ، لە خودی ململانێكان بۆ گەیشتن بە پۆست بەهەدەردراون، بۆیە گرنگە ململانێ لەسەر كار و زیادكردنی بەرهەم و جێبەجێكردنی ئەركەكان بكرێت و توانا خودییەكان و تواناكانی كاركردنی بەكۆمەڵ بەرزبكرێنەوە و خۆت بگەیەنیتە ئاستێك كە دەوروبەر بە شیاوت بزانن بۆ دەستخستنی پۆستێكی شایستە بە تواناكانت، بۆیە لە هاوپەیمانیی نیشتمانیدا هەركەسێک كار بكات و ئەركەكانی سەرشانی بە سەركەوتویی جێبەجێ بكات، دڵنیابێت كە دەگاتە شوێنی شایستەی خۆی.\nلە كاری سیاسیدا پەلەكردن هەڵەیە، هەڵپەی زوو گەیشتن بە لووتكە زۆرجار ئەنجامەكەی نەگەیشتنە بە نیوەی ڕێگاكەش، نەک گەیشتن بە لووتكە، بۆیە ئەگەر دەتەوێت بگەیت بەو شوێنەی بەشایستەی خۆتی دەزانیت، گرنگە ڕەچاوی قۆناغبەندیی بكەیت و بزانیت كەی هەنگاو دەنێیت و لەكوێدا ھەنگاو دادەنێیت.\nگرنگە هەر كەسێك كە دەگاتە پلەیەكی دیاریكراو، كار بكات بۆ ئەوەی دیدگا و بنەما جوان و مۆڕاڵییەكان لەخۆیدا ڕەنگڕێژ بکات و پەخشی بكات بۆ دەوروبەرەكەشی، ئەگەر نا، هەرزوو و بەئاسانی پۆست و پلەكەی لەدەست دەدات.\nلە هاوپەیمانیی نیشتمانیدا هەموو پۆست و پلەكان بەشێوەی خولی بەڕێوەدەبرێن و بنەمای دەستاودەستكردنی ڕاستەقینەی دەسەڵاتەكان جێبەجێدەكرێت، بۆیە لەڕووی كاتەوە هەموو یەكێك هەلی ئەوەی بۆ دێتەپێش كە بگات بە پلەی دڵخوازی خۆی، بێگومان ئەگەر بە جێبەجێكردنی ئەركەكانی سەرشانی و سەلماندنی توانا و كارامەییەكانی، خۆی سەلماندبێت و كەسەكانی دەوروبەری و هاوڕێكانی یان خۆی كاندید بکات بۆ بەڕێوەبردنی پۆست و پلەیەكی دیاریكراو.


ئێران ئامادەی هاوکاری لەگەڵ وڵاتانی ئیسلامی بۆ گەشەی تەکنۆلۆژیای ناڤۆکیە - Mehr News Agency\nAP ١٤٠٠ گەڵاڕێزان ٢ ٠٩:٠٢\nNews Code 39707\nبە ڕاپۆرتی ئاژانسی هەواڵی مێهر، لە سەروبەندی ساڵڕۆژی لەدایک بوونی پێغەمبەری ئیسلام (د.خ) و هەفتەی وەحدەت، کۆمەڵێک لە میوانانی سی و پێنجەمین کۆنفڕانسی نێودەوڵەتی وەحدەتی ئیسلامی، دوێنێ شەممە لە ڕاکتۆری لێکۆڵینەوەیی شەهید فەخری زادە، ناوەندی بەرهەمهێنانی ڕادیۆدەرمان لە پەردیسی شەهید شەهریاری و هەروەها پێشانگای دوایین دەستکەوتەکانی پیشەی ناڤۆکی سەردانیان کرد.\nلە سەرەتای ئەو سەردانە بەهرووز کەمالوەندی جێگری کاروباری نێودەوڵەتی مافی و مەجلیس و وتەبێژی ڕێکخراوی وزەی ناڤۆکی لە لێدوانێکدا، وتی: یەکگرتوویی بیرمەندانی وڵاتانی ئیسلامی لە ژێر ئاڵای ئیسلامی ئازیز، دەبێتە هۆی یەکگرتوویی ئۆمەتی ئیسلامی و بەرز کردنەوەی ئاستی نەتەوە ئیسلامییەکان بەرانبەر دوژمنانی ئیسلام.\nناوبراو بە ئاماژە بە بوونی هەزاران لێزانی ئەو پیشە لە بواری دۆزینەوە و هەڵکۆڵینی ئۆرانیۆم تا سووتەمەمی ناڤۆکی، ڕادیۆدەرمان و بەکارهێنانی لە پیشە و کشتوکاڵ و... لە ئێران ڕایگەیاند: ئامادەین لە گەشەی تەکنۆلۆژیای ناڤۆکی بۆ ئاسایش و خۆشبژێوی خەڵک و کۆمەلگای ئیسلامی لەگەڵ وڵاتانی جیهانی ئیسلام هاوکاری بکەین تا هەموومان پێکەوە ڕێگای شارستانیەتی نوێ ئیسلامی هەموار بکەین.


ترەمپ تۆمەتەكانی كۆنگرێس ڕەتدەكاتەوە - تۆڕی میدیایی خەڵک\nسەرۆكی پێشووی ئەمریكا تۆمەتەكانی كۆنگرێسی وڵاتەكەی ڕەتكردەوە كە تۆمەتباریان كردبوو بە گوشار خستەسەر وەزارەتی داد بۆ پووچەڵكردنەوەی ئەنجامی هەڵبژاردنەكانی 2020.\nدۆناڵد ترەمپ سەرۆكی پێشووی ئەمریكا لە ڕاگەیەندراوێكدا تۆمەتەكانی كۆنگرێسی وڵاتەكەی ڕەتكردەوە كە تۆمەتباریان كردبوو بە گوشار خستەسەر وەزارەتی داد بۆ پووچەڵكردنەوەی ئەنجامی هەڵبژاردنەكانی 2020، و ڕایگەیاند: دیموكراتەكان چەند بەڵگەنامەیەكیان بڵاوكردووەتەوە كە پەیوەندی بە ساختەكاری لە هەڵبژاردنەكاندا هەیە و بە هەڵە وەك هەوڵدان بۆ پوچەڵكردنەوەی ئەنجامەكان تۆمەتباری دەكەن.\nترەمپ ئەوەشی خستەڕوو ئەو هەڵبژاردنە سەرۆكایەتییەی ساڵی ڕابردوو ئەنجامدرا، پڕ بووە لە ساختەكاری و كاری كۆنگرێس ئەوەیە لێكۆڵینەوە لەو ساختەكاریانە بكات، لە بری ئەوەی لێكۆڵینەوە لەو كەسانە بكات كە فێڵ و ساختەكارییەكانیان ئاشكراكردووە.\nخەڵك- بەشی هەواڵ دۆناڵد ترەمپ سەرۆكی ئەمریكا، لە بنكەی ئاسمانی ئەندرۆز، بەر لە جێهێشتنی واشنتنی پایتەخت و دەستبەكاربوونی جۆ بایدن لە پۆستی سەرۆكایەتی،…\n28 تەموز 2021 8.20 pm\nخەڵك- كۆمپانیای فایزەر پێشبینی داهاتەكانی ڤاكسینی دژە (كۆڤید-19) دەكات، دوای ئەوەی سەدان ملیۆن پێكوتەی تری ڕادەستكرد.


په‌یماننامه‌ی جیهانیی زارۆکان\n20 ی نۆڤه‌مبه‌ری 1989\nده‌وڵه‌تانی په‌یمانبه‌ست، که، له‌به‌ر ڕۆشنایی پرنسیپه‌کانی �به‌یاننامه‌ی ده‌وڵه‌تانی یه‌کگرتوو�، پێیانوایه سه‌لماندنی باوه‌ڕی سه‌روه‌ریی ڕه‌سه‌ن لای هه‌موو ئه‌ندامانی مرۆڤایه‌تی و باوه‌ڕی ئه‌وه‌ی مافی هه‌ر هه‌موو یه‌کسانه و ده‌ست تێوه‌ردان هه‌ڵناگرێت، بنامه‌یه بۆ ئازادی، دادپه‌روه‌ری و ئاشتی له جیهاندا، ڕه‌چاویده‌گرن که، گه‌لانى ده‌وڵه‌تانی یه‌کگرتوو، له به‌یاننامه‌که‌یانه‌دا، دووپاتیده‌که‌نه‌وه، که باوه‌ڕیان هه‌یه به مافه بنگه‌ییه‌کانی مرۆڤایه‌تی و به سه‌روه‌ری و ڕێزی تاکه‌که‌س و بڕیاره کارئاسانی بکه‌ن، هه‌م بۆ گه‌شانه‌وه‌ی جڤاکی و هه‌م بۆ سه‌رخستنی ئاستی گوزه‌ران به ئازادییه‌کی زیاتره‌وه.\nده‌یسه‌لمێنن که، سازمانی ده‌وڵه‌تانی یه‌کگرتوو، هه‌م له � جاڕی گه‌ردوونیی مافی مرۆڤ� و هه‌م له � په‌یماننامه‌ی نێونه‌ته‌وه‌یی ده‌رباره‌ی مافی مرۆڤ� دا، به‌یانیکردووه و هاوڕایه له‌سه‌ر ئه‌وه‌ی هه‌موو ئه‌و ئازادی و مافانه‌ی باسیان له‌وێدا هاتووه به هه‌موو مرۆڤیک ڕه‌وایه، بێ هیچ جۆره جیاوازییه‌ک، وه‌ک ڕه‌گه‌ز، ڕه‌نگ، زایه‌ند، زمان، دین، بیروڕای سیاسی، یان هه‌ر بابه‌تێکی دیکه وەک، بنه‌چه‌ی نه‌ته‌وه‌یی و جڤاکی، سامان، بنه‌ماڵه یان هه‌ر پله‌وپایه‌یه‌ک.\nجه‌ختده‌که‌ن له‌سه‌ر ئه‌وه‌ی، سازمانی ده‌وڵه‌تانی یه‌کگرتوو، له �جاڕی گه‌ردوونیی مافی مرۆڤ� دا بانگیداوه، که زارۆک مافی هه‌یه له سه‌رپه‌رشتی و هاوکاریی تایبه‌تدا.\nباوه‌ڕیان هه‌یه به‌وه‌ی خێزان ( که پۆلێکی بنگه‌یی جڤاته و ژینگه‌یه‌کی سروشتییه بۆ گه‌شه کردن و خۆش گوزه‌رانیی هه‌موو ئه‌ندامانی و به‌تایبه‌تی زارۆک ) ده‌بێ پاراستن و هاوکاریی پێویستی بۆ ته‌رخانبکرێت بۆ ئه‌وه‌ی به‌رپرسایه‌تیی ته‌واوی خۆی له جڤاتدا ببینێت.\nده‌یسه‌لمێنن، زارۆک، بۆ گه‌شه‌کردنی ته‌واو و هاوئاهه‌نگی که‌سایه‌تی خۆی له ژینگه‌ی خێزاندا، پێویستی به که‌ژێکی شاد، پڕ خۆشه‌ویستی و ده‌رککردن هه‌یه.\nبڕوایان وایه، ده‌بێ زارۆک ته‌واو ئاماده‌بکرێت بۆ ژیانێکی سه‌ربه‌خۆی ناو کۆمه‌ڵگه و له‌به‌ر ڕۆشنایی ئه‌و بیرۆکانه‌ی ناو � به‌یاننامه‌ی ده‌وڵه‌تانی یه‌کگرتوو� باربهێنرێن، به تایبه‌تی بیرۆکه‌گه‌لی ئاشتی، سه‌روه‌ری، سنگفره‌وانی، ئازادی، یه‌کسانی و هاوکاری.\nڕه‌چاویده‌گرن، پێداویستیی سه‌رپه‌رشتییه‌کی تایبه‌تی زارۆک جێگیره، هه‌م له � به‌یاننامه‌ی ژنێڤ، سەبارەت بە مافی زارۆک� ی ساڵی 1924 دا و هه‌م له � به‌یاننامه‌ی مافی زارۆک� دا له( 20 ی نۆڤه‌مبه‌ری 1959 ) له لایه‌ن ئه‌نجومه‌نی گشتییه‌وه بڕیاری درا. پاشان ئه‌م پێداویستییه سه‌لمێندرا له �جاڕی گه‌ردوونیی مافی مرۆڤ� و له � په‌یماننامه‌ی نێونه‌ته‌وه‌یی ده‌رباره‌ی مافگه‌لی مه‌ده‌نی و سیاسی� (به‌ندی 23 و 24 دا) و له � په‌یماننامه‌ی نێونه‌ته‌وه‌یی ده‌رباره‌ی مافگه‌لی ئابووری، جڤاکی و فه‌رهه‌نگی� (به‌ندی 10 دا) و هه‌روه‌ها له ڕێنامه و ئامرازه‌کانی کۆمه‌ڵه په‌یوه‌ندیداره‌کان و سازمانه نێونه‌ته‌وییه‌کانی کار بۆ خۆشگوزه‌رانیی زارۆک ده‌که‌ن. ڕه‌چاویده‌گرن.\nهه‌روه‌ک له � به‌یاننامه‌ی مافی زارۆک� دا هاتووه:\n� زارۆک، به هۆی کاڵیی له‌شه‌کی و هۆشه‌کییه‌وه پێویستی به سه‌رپه‌رشتی و پاراستنی تایبه‌ت هه‌یه، که داوای په‌رژینی قانوونی ده‌کات، هه‌م پێش، هه‌م پاش زان�.\nجه‌ختده‌که‌ن له‌سه‌ر ئه‌و په‌یماننامانه‌ی باس له پرنسیپه جڤاکی و مافه‌کییه‌کان ده‌که‌ن، که ده‌رباره‌ی سه‌رپه‌رشتی و پاراستنی زارۆکن. به‌تایبه‌تی ئه‌وانه‌ی سه‌ربه دۆزی جێنشین و ته‌به‌ننیی زارۆکن، له هه‌ردوو بواری میللی و نێونه‌ته‌وه‌ییدا.\nڕێساگه‌لی سازمانی ده‌وڵه‌تانی یه‌کگرتوو ده‌رباره‌ی ئاستی هه‌ره‌ژێری دادپه‌روه‌ری له مه‌سه‌له‌ی تاوانی لاوان (ڕێساگه‌لی په‌کین)، هه‌روه‌ها ئه‌و په‌یماننامانه‌ی ده‌رباره‌ی پاراستنی ژن و زارۆکن کاتی ته‌نگانه و ناکۆکیی چه‌کدارانه.\nده‌یسه‌لمێنن که، له هه‌موو وه‌ڵاتانی جیهاندا، زارۆک هه‌ن له بارودۆخێکی فره سه‌ختدا ده‌ژین و ئه‌مانه‌ش پێویستیان به ئاگا لێبوونی تایبه‌ت هه‌یه.\nگرنگیده‌ده‌ن به‌وه‌ی هه‌ر میلله‌تێک نه‌رێت و به‌های فه‌رهه‌نگیی خۆی هه‌یه بۆ پاراستن و گه‌شه‌ی هاوئاهه‌نگانه‌ی زارۆک.\nده‌یسه‌لمێنن که، گرنگه هاوکاریی نێونه‌ته‌وه‌یی هه‌بێت بۆ پێشخستنی گوزه‌رانی زارۆک له هه‌ر وه‌ڵاتێک، به‌تایبه‌تی له وه‌ڵاتانی فراژی.\nله‌م په‌یماننامه‌یه‌دا، مه‌به‌ست له زارۆک هه‌موو مرۆڤێکه ته‌مه‌نی ژێر هه‌ژده ساڵ بێت، مه‌گه‌ر ئه‌و قانوونه‌ی ده‌یگرێته‌وه ته‌مه‌نێکی زووتر بۆ ڕسکان دابنێت.\n1- ده‌وڵه‌تانی په‌یمانبه‌ست ڕێزى مافه‌کانی ئه‌م په‌یمانانه ده‌گرن و ده‌سته‌به‌ریان ده‌که‌ن بۆ هه‌ر زارۆکێکی ناوچه‌ی ده‌سه‌ڵاتی قانوونی خۆیان بێ هیچ جۆره هه‌ڵاواردنێک، هه‌ر چییه‌ک بێت ڕه‌گه‌ز، ڕه‌نگ، زایه‌ند، زمان، دین، بیڕوڕای سیاسی یان هه‌ر دیدێکی دی، بنه‌چه‌ی میللی، نه‌ته‌وه‌یی و جڤاکی، سامان، هاندیکاپ، بنه‌ماڵه، یان هه‌ر پله‌وپایه‌یه‌کی دیکه‌ی زارۆکه‌که، وەک (دایکوباوک، یان سه‌رپه‌رشتی زارۆک).\n2- ده‌وڵه‌تانی په‌یمانبه‌ست هه‌موو هه‌نگاوێکی پێویست ده‌نێن بۆ ده‌سته‌به‌رکردنی پاراستنی زارۆک به‌رانبه‌ر هه‌موو جۆره هه‌ڵاواردن و سزا دانێک که په‌یوه‌ندی به پله‌وپایه، چالاکی، بیروڕا ده‌ڕبڕین و بڕوای دایکوباوک، سه‌رپه‌رشت، یان ئه‌ندامێکی خێزانه‌که‌یه‌وه، هه‌بێت.\n1- له هه‌موو هه‌ڵوێستێکدا، که په‌یوه‌ندى به زارۆکه‌وه هه‌بێ، له هه‌ر مه‌ڵبه‌ندێکی جڤاکیی خۆشگوزه‌ران، چ که‌سه‌کی چ ده‌وڵه‌تی، دادگه، فه‌رمانگه‌ی به‌ڕێوه‌به‌رایه‌تی، یان بنگه‌ی قانوونڕێژ بێ، ده‌بێ به‌رژه‌وه‌ندی زارۆک له پله‌ی یه‌که‌مدا بێ.\n2- ده‌وڵه‌تانی په‌یمانبه‌ست سۆزده‌ده‌ن هه‌موو سه‌رپه‌رشتی و پاراستنێکی پێویست بۆ خۆشگوزه‌رانی زارۆک ته‌رخانبکه‌ن، به ڕه‌چاو گرتنی ئه‌و ماف و ئه‌رکانه‌ی په‌یدا ده‌بن بۆ دایکوباوک، که‌سی سه‌رپه‌رشت، یان ئه‌وانه‌ی به‌رپرسایه‌تیی قانوونییان هه‌یه به‌رانبه‌ر زارۆکه‌که و بۆ ئه‌م مه‌به‌سته‌ش هه‌موو هه‌نگاوێکی پێویستی قانوونی و ڕێبه‌ری ده‌نێن.\n3- ده‌وڵه‌تانی په‌یمانبه‌ست سۆزده‌ده‌ن، که هه‌موو بنگه، مه‌ڵبه‌ند و فه‌رمانگه‌یه‌کی به‌رپرس له پاراستن و سه‌رپه‌رشتی زارۆک، په‌یڕه‌وی ئه‌و ڕێساگه‌له ده‌که‌ن، که بنگه‌ی ده‌وڵه‌تی دایڕشتوون. به‌تایبه‌تی له بواری ئاسووده‌یی و ته‌ندروستی.\nده‌وڵه‌تانی په‌یمانبه‌ست هه‌موو هه‌نگاوێکی پێویستی قانوونی، ڕێبه‌ری و هی دیکه ده‌نێن بۆ جێبه‌جێکردنی ئه‌و مافانه‌ی له‌م په‌یماننامه‌یه‌دا هاتوون. ده‌رباره‌ی مافگه‌لی ئابووری، جڤاکی و فه‌رهه‌نگی، ده‌بێت ده‌وڵه‌تانی په‌یمانبه‌ست، هه‌تا ئه‌وپه‌ڕی توانا کاری بۆ بکه‌ن، گه‌ر پێویستیش بوو هه‌وڵی هاوکاریی نێونه‌ته‌ویی بده‌ن.\nده‌وڵه‌تانی په‌یمانبه‌ست، ده‌بێت ڕێزیان هه‌بێت بۆ به‌رپرسایه‌تی و ماف و ئه‌رکه‌کانى دایکوباوک یان، ئه‌گه‌ر وه‌ها باو بێت، کە ئه‌ندامانى خێزانى گه‌وره‌تر، یان جڤات به‌پێی نه‌رێتی ناوچه‌که، یان که‌سی سه‌رپه‌رشت، یان ئه‌وانه‌ی به‌رپرسایه‌تیی قانوونییان هه‌یه به‌رانبه‌ر زارۆکه‌که، به شێوه‌یه‌کی گونجاو له‌گه‌ڵ فراژووتنی به‌رده‌وامی توانای زارۆکه‌که، ڕێنوێنی و ئامۆژگاریی هه‌موار بده‌ن به زارۆک له پیاده کردنی مافه‌کانی ئه‌م په‌یماننامه‌یه‌دا.\n1- ده‌وڵه‌تانی په‌یمانبه‌ست، ده‌یسه‌لمێنن، که زارۆک مافێکی خۆڕسکی هه‌یه بژی.\n2- ده‌وڵه‌تانی په‌یمانبه‌ست، ده‌بێت هه‌تا ئه‌وپه‌ڕی توانایان، ژیان و فراژووتنی زارۆک ده‌سته‌به‌ر بکه‌ن.\n1- زارۆک، ده‌ستبه‌جێ پاش زانی، ده‌بێ ناونووس بکرێت و هه‌ر له کاتی زانیه‌وه مافی ئه‌وه‌ی هه‌یه ببێته خاوه‌ن ناو، ببێته هاوزێد و ئه‌وه‌نده‌ی له توانادا بێت، ده‌رفه‌تی هه‌بێت بزانێ دایکوباوکی کێن و له‌لایه‌ن ئه‌وانه‌وه سه‌رپه‌رشتی بکرێت.\n2- ده‌وڵه‌تانی په‌یمانبه‌ست، ده‌بێ جێبه‌جێکردنی ئه‌م مافانه ده‌سته‌به‌ربکه‌ن، کە له ده‌ستووری میللی و هه‌ر په‌یمانێکی نێوده‌وڵه‌تیی له‌م بواره‌دا به‌ستوویانه، به‌تایبه‌تی له دۆخێکدا، که نه‌بوونی ئه‌م هه‌نگاوانه ببنه مایه‌ی بێده‌وڵه‌تبوونی زارۆک.\n1- ده‌وڵه‌تانی په‌یمانبه‌ست،سۆزده‌ده‌ن، ڕێزگیربن له مافى زارۆک له پاراستنى ناسنامه‌ى خۆى، که هاوزێده‌تی، ناو، پێوه‌ندی خێزانه‌کی، ده‌گرێته‌وه به‌وه‌ی به قانوون جێگیر بێت و هیچ\nده‌ستتێوه‌ردانێکی ناقانوونی تێدا نه‌کرێت.\n2- گه‌ر زارۆکێک ناڕه‌وایانه به‌شێک، یان سه‌رله‌به‌ری ڕیشاڵه‌کانی ناسنامه‌که‌ى لێزه‌وتکرا، ئه‌وا ده‌وڵه‌تانی په‌یمانبه‌ست هاوکاری و پاراستنى له‌بار پێشکه‌شده‌که‌ن بۆئەوەی زوو ناسنامەی زارۆکەکە جێگیر بێته‌وه.\n1- ده‌وڵه‌تانی په‌یمانبه‌ست ده‌بنه ده‌سته‌به‌ر له‌وه‌دا، که دژ به خواستی دایکوباوک، زارۆک له دایکوباوک جودانه‌کرێته‌وه مه‌گه‌ر بڕیاری ده‌زگه‌ی پسپۆڕی وه‌های له‌سه‌ربێت، که له ژێر چاودێریی قانوونیدان، ئه‌ویش به مه‌رجێک، قانوونی هه‌موار و ڕێبازی هه‌موار، ئه‌م جودابوونه‌وه‌یه به به‌رژه‌وه‌ندی زارۆکه‌که بزانێت. دۆخی وه‌ها هه‌یه بڕیاری له‌و بابه‌ته‌ی تێدا پێویسته، وه‌ک ئه‌وه‌ی دایکوباوک ده‌ستدرێژی یان به‌دهه‌ڵوێستی به‌رانبه‌ر زارۆکه‌که بکه‌ن، یاخود دایکوباوک له‌یه‌کجودابن و نشیمه‌نی زارۆکه‌که پێویستی به بڕیار هه‌بێت.\n2- له حاڵەتگەلێکی وەک خاڵی یه‌که‌می ئه‌م به‌نده، ده‌بێت ده‌رفه‌تبدرێت به هه‌موو لایه‌نێکی په‌یوه‌ندیدار، به‌شداری پرۆسه‌که بکات و بیروڕاى خۆى ڕوونبکاته‌وه.\n3- ده‌وڵه‌تانی په‌یمانبه‌ست، ڕێزى مافى ئه‌و زارۆکه ده‌گرن، که له دایکوباوکى، یان له یه‌کێکیان جیابووبێته‌وه، له‌وه‌دا، که ماوه‌ماوه و به‌رده‌وام په‌یوه‌ندیی که‌سه‌کی و دانوستانی ڕاسته‌وخۆى له‌گه‌ڵ، هه‌م دایک و هه‌م باوکیدا، هه‌بێت؛ مه‌گه‌ر ئه‌م کاره دژ به به‌رژه‌وه‌ندیی زارۆکه‌که بێت.\n4- ئه‌گه‌ر، ئه‌م جودابوونه‌وه‌یه، ده‌رئه‌نجامی کارێک بێت؛ ده‌وڵه‌تی په‌یمانبه‌ست ده‌ستپێشخه‌ری بێت. بۆ نموونه، ده‌ستبه‌سه‌رداگرتن، زیندانیکردن، وڵاتبه‌ده‌رکردن، یان مردن (هه‌ر مردنێک بێت له کاتی ده‌ستبه‌سه‌رگرتنداو هۆیه‌که‌ی هه‌رچییه‌ک بێت) به‌رانبه‌ر دایک، باوک یان هه‌ردووکیان، یان زارۆکه‌که خۆی، ئه‌وا ده‌وڵه‌تی په‌یمانبه‌ست گه‌ر داوای لێبکرێت ده‌بێت زانیاریی سوودبه‌خش ده‌رباره‌ی شوێنى ئه‌ندامه ونبووه‌که‌ى (یان ئه‌ندامانى ونبووى) خێزانه‌که، له کاتى پێویستدا بداته دایکوباوک، زارۆک، یان هه‌ر ئه‌ندامێکى دیکه‌ی خێزانه‌که، به مه‌رجێک دانى ئه‌و جۆره زانیارییانه دژی به‌رژه‌وه‌ندى زارۆکه‌که نه‌بێت. ده‌وڵه‌تانی په‌یمانبه‌ست ئه‌وه‌ش ده‌سته‌به‌رده‌که‌ن، که داواکردنى ئه‌م جۆره زانیارییانه خۆى له خۆیدا هیچ ئاکامێکى زیانبه‌خشى نه‌بێ بۆ که‌س (یان که‌سانى) په‌یوه‌ندیدار.\n1- هاوڕێ له‌گه‌ڵ ئه‌و ئه‌رکه‌ی خاڵی یه‌که‌می به‌ندی نۆیه‌م ده‌یخاته ئه‌ستۆی ده‌وڵه‌تانی په‌یمانبه‌ست، ده‌بێ داواکاریی سه‌فه‌ری زارۆک، یان دایکوباوکی زارۆک بۆ ناو، یان بۆ ده‌ره‌وه‌ی ده‌وڵه‌تی په‌یمانبه‌ست، به مه‌به‌ستی یه‌کگرتنه‌وه‌ی خێزان، له‌لایه‌ن ده‌وڵه‌تی په‌یمانبه‌سته‌وه به شێوه‌یه‌کی ئایانه (پۆزه‌تیڤ)، خێرا و مرۆڤدۆستانه چاره‌بکرێت. له‌وه‌ش بترازێ، ده‌بێ، ده‌وڵه‌تی په‌یمانبه‌ست ده‌سته‌به‌ری بکات که ڕه‌پێشخستنی داواکاریی ئه‌وتۆ ئه‌نجامی نایانه (نێگه‌تیڤ) ی بۆ داواکار و ئه‌ندامانی خێزانه‌که‌ی داواکار نه‌بێت.\n2- زارۆکێک دایکوباوکی له دوو ده‌وڵه‌تی جودان بن، مه‌گه‌ر دۆخێکی ڕیزپه‌ڕ بێ، ده‌نا مافی ئه‌وه‌ی هه‌یه ماوه‌ماوه و به‌رده‌وام په‌یوه‌ندیی که‌سه‌کی و دانوستانی ڕاسته‌وخۆی به دایک و باوکییه‌وه هه‌بێ. ده‌وڵه‌تانی په‌یمانبه‌ست بۆ ئه‌م مه‌به‌سته و هاوڕێ له‌گه‌ڵ ئه‌و ئه‌رکه‌ی خاڵی یه‌که‌می به‌ندی نۆیه‌م ده‌یخاته ئه‌ستۆیان، ده‌بێ ڕێزیان هه‌بێ بۆ داوای زارۆک و دایکوباوک له ده‌رچوون له هه‌ر وه‌ڵاتێک بێ، به وه‌ڵاته‌که‌ی خۆشیانه‌وه و سه‌فه‌ری ناو وه‌ڵاته‌که‌ی خۆشیان بکه‌ن. مافی له وه‌ڵات ده‌رچوون سه‌رفرووی ته‌نها ئه‌و جۆره فه‌رمانانه‌یه که قانوون بیان سه‌پێنێ و پێویست بن بۆ پاراستنی ئه‌منییه‌تی ده‌وڵه‌ت، شیرازه‌ی گشتیordre puplic و ته‌ندروستی و نه‌رێتی میللی، یان ماف و ئازادیی که‌سانی دیکه و هه‌روه‌ها ڕێکبن له‌گه‌ڵ مافگه‌لی دیکه‌ی ناو ئه‌م په‌یماننامه‌یه.\n1- ده‌وڵه‌تانی په‌یمانبه‌ست ده‌بێ کار بۆ ڕێگرتن له فڕاندن و گلدانه‌وه‌ی ناڕه‌وایانه‌ی زارۆک، بۆ وەڵات، یان له وه‌ڵاتێکی دیکه‌وە، بکه‌ن.\n2- بۆ گه‌یه‌شتن به‌م مه‌به‌سته ده‌بێ، ده‌وڵه‌تانی په‌یمانبه‌ست، ڕێخۆشبکه‌ن بۆ به‌ستنی په‌یمانی دوولایه‌نه و فره‌لایه‌نه، یان بچنه ڕیزی ڕێککه‌وتنامه‌ی ئاماده‌وه.\n1- ده‌وڵه‌تانی په‌یمانبه‌ست، ده‌بنه ده‌سته‌به‌ری ئه‌وه‌ی، گه‌ر زارۆک گه‌یشته بارێک، بیروباوه‌ڕی خۆی هه‌بێ، مافی هه‌بێت ئازادانه بۆچوونی خۆی ده‌ربڕێ ده‌رباره‌ی هه‌ر باسێک، کە په‌یوه‌ندی به زارۆکه‌وه هه‌بێت. له‌وه‌شدا، به ڕه‌چاوگرتنی ته‌مه‌ن و پله‌ی ڕەسینی زارۆکه‌که، بۆچوونه‌کانی به هه‌ند بگیرێن.\n2- بۆ ئه‌م مه‌به‌سته ده‌بێت، له هه‌موو دۆزێکی سه‌ر به زارۆک، له دادگه و بنگه‌ی ڕێبه‌ریدا، ده‌رفه‌تی تایبه‌ت بۆ زارۆک ته‌رخانبکرێت، که لێیببیسترێ، ڕاسته‌وخۆ، یان له‌ڕێی نوێنه‌رێکه‌وه، یان بنگه‌یه‌کی گونجاوه‌وه، به شێوه‌یه‌ک، کە ڕێکبێت له‌گه‌ڵ ڕێساگه‌لی پرۆسه‌کاریی ناو ده‌ستووری میللی.\n1- زارۆک مافى ئازادیی ده‌ربڕینی هه‌یه. ئه‌م مافه ئه‌وه ده‌گر‌ێته‌وه، که زارۆک، ڕه‌ها له سنووری ده‌وڵه‌تی، ئازاده له لێگه‌ڕان و دۆزینه‌وه و بڵاو کردنه‌وه‌ی هه‌موو جۆره زانیاری و بۆچوونێک، به گوتن، به نووسین و به چاپکردن، به شێوه‌یه‌کی هونه‌رکارانه، یان هه‌ر شێوه‌یه‌کی دیکه، زارۆکه‌که لای باشبێت.\n2- پیاده‌کردنی ئه‌م مافه ده‌شێ سه‌رفرووی چه‌ند سنووردارییه‌ک بێت، به‌ڵام ته‌نها ئه‌وانه‌ی له ده‌ستووردا نووسراون و پێویستن بۆ:\n- ڕێز گرتن له ماف و ناوبانگی خه‌ڵکی دیکه.a\n. شیرازه‌ی گشتی ordre puplic- پاراستنی ئه‌منییه‌تی میللی، ته‌ندروستی و نه‌رێتی میللی. b\n1- ده‌وڵه‌تانی په‌یمانبه‌ست، ڕێز له ئازادیی بیروڕا، ویژدان و دینی زارۆک ده‌گر‌ن.\n2- ده‌وڵه‌تانی په‌یمانبه‌ست، ده‌بێت ڕێزیان هه‌بێت بۆ ماف و ئه‌رکه‌کانى دایکوباوک، یان سه‌رپه‌رشت، ئه‌گه‌ر هه‌بێت، که به شێوه‌یه‌کی گونجاو له‌گه‌ڵ فراژووتنی به‌رده‌وامی زارۆکه‌که، ڕێنوێنی و ئامۆژگاریی زارۆک بکه‌ن له پیاده‌کردنی ئه‌م مافه‌دا.\n3- ئازادیی په‌یڕه‌ویکردنی دین، یان باوه‌ڕی خۆسه‌رفروویی، ته‌نها ئه‌و جۆره سنووردارییه‌یه، که قانوون بیانسه‌پێنێ و پێویستبن بۆ پاراستنی ئه‌مان، وەک، شیرازه، ته‌ندروستیی گشتی و نه‌رێتی میللی، یان ماف و ئازادیی که‌سانی دیکه.\n1- ده‌وڵه‌تانی په‌یمانبه‌ست ده‌یسه‌لمێنن، که زارۆک مافی ئازادیی سازکردنی کۆمه‌ڵه و ئازادیی جڤینی ئاشتییانه‌ی هه‌یه.\n2- پیاده‌کردنی ئه‌و مافانه، نابێت سه‌رفرووی هیچ سنووردارییه‌کی دیکه بێت، جگه له‌وانه‌ی ده‌ستوور ده‌یانسه‌پێنێ و پێویستن له کۆمه‌ڵگه‌ی دێمۆکراتدا، به ڕه‌چاو گرتنی پاراستنیان، شیرازه‌ی گشتی، ئه‌منییه‌تی گشتی، ئه‌منییه‌تی میللی و ordre puplic بۆ پاراستنی ته‌ندروستیی گشتی و نه‌رێتی میللی و ماف و ئازادیی که‌سانی دیکه.\n1- نابێت کاروباری هیچ زارۆکێک دووچاری ده‌ستتێوه‌ردانی ئاره‌زوومه‌ندانه و ناقانوونی بێت، چ بواری شه‌خسی و خێزان بێت، چ ماڵ و پێوه‌ندی بێت، هه‌روه‌ها نابێ هێرشی ناقانوونی بکرێته سه‌ر شه‌رف و ناوبانگی.\n2- زارۆک مافی ئه‌وه‌ی هه‌یه قانوون بیپارێزی له ده‌ستێوه‌ردان و هێرشی له‌م بابه‌ته.\nده‌وڵه‌تانی په‌یمانبه‌ست ده‌یسه‌لمێنن، که ماسمێدیا ئه‌رکێکی گرنگی له ئه‌ستۆیه و ده‌بنه ده‌سته‌به‌ری ڕاگه‌یشتنی زارۆک به زانیاری و که‌ره‌سته له سه‌رچاوه‌ی هه‌مه‌جۆری میللی و نێونه‌ته‌وه‌ییه‌وه، به‌تایبه‌تی ئه‌وه‌ی ڕێهه‌موارده‌کات بۆ گه‌شه‌ی جڤاکی، ڕوحی و ئاکاره‌کی زارۆک و هه‌روه‌ها ته‌ندروستیی هۆشه‌کی و له‌شه‌کییان. ده‌وڵه‌تانی په‌یمانبه‌ست بۆ ئه‌م مه‌به‌سته ده‌بێ:\nماسمێدیا هانبده‌ن بۆ بڵاو کردنه‌وه‌ی زانیاری و که‌ره‌سته‌ی وه‌ها، که سوودی جڤاکی و a فه‌رهه‌نگییان بۆ زارۆک هه‌بێت و بگونجێن له‌گه‌ڵ په‌یامی به‌ندی 29 .\n. ببنه هانده‌ری هاوکاریی نێونه‌ته‌وه‌یی له بواری به‌رهه‌مهێنان، گۆڕینه‌وه و بڵاوکردنه‌وه‌ی b زانیاری و که‌ره‌سته‌ی له‌و بابه‌ته، له سه‌رچاوه‌ی فه‌رهه‌نگیی هه‌مه‌جۆری میللی و نێونه‌ته‌وه‌ییه‌وه.\n. ببنه هانده‌ری بڵاوکردنه‌وه‌ی کتێبی زارۆکان. c.\n. ماسمێدیا هانببده‌ن به‌تایبه‌تی ڕه‌چاوی پێداویستیی زمان بکه‌ن لای زارۆکی گه‌لانی d که‌مایه‌تی و به‌رایی ناوچه‌که.\n. ببنه هانده‌ری پێشخستنی ڕینوێنی بۆ پاراستنی زارۆک، له زانیاری و که‌ره‌سته‌ی وه‌ها، که e زیانبه‌خشبێت بۆ خۆشگوزه‌رانیی ئه‌و زارۆ‌که، ئه‌مه‌ش به ڕه‌چاو گرتنی بڕیاره‌کانی به‌ندی 13 و 18.\n1- ده‌وڵه‌تانی په‌یمانبه‌ست ئه‌وپه‌ڕی هه‌وڵده‌ده‌ن بۆ ده‌سته‌به‌رکردنی سه‌لماندنی پرنسیپی ئه‌وه‌ی، هه‌م دایک و هه‌م باوک، هاوبه‌ش به‌رپرسن له بواری بار هێنان و گه‌شه‌کردنی زارۆکدا. دایکوباوک، یان سه‌رپه‌رشت (گه‌ر هه‌بوو) ، به‌رپرسایه‌تی یه‌که‌می هه‌یه له بواری بارهێنان و گه‌شه‌کردنی زارۆکدا. ده‌بێت به‌رژه‌وه‌ندی زارۆک، لای ئه‌وان، پله‌ی یه‌که‌می هه‌بێت.\n2- به مه‌به‌ستی ڕه‌خساندنی ده‌رفه‌ت بۆ مافه‌کانی ئه‌م په‌یماننامه‌یه و مسۆگه‌رکردنیان ده‌بێت ده‌وڵه‌تانی په‌یمانبه‌ست هاوکارییه‌کی گونجاوی دایکوباوک و سه‌رپه‌رشت بکه‌ن له‌وه‌دا، که به‌رپرسایه‌تی خۆیان له بواری بارهێنان و گه‌شه‌کردنی زارۆکدا جێبه‌جێبکه‌ن. هه‌روه‌ها ده‌بێ ببنه ده‌سته‌به‌ری پێشخستنی بنگه، داموده‌زگه و خزمه‌تگوزاریی بواری چاودێری زارۆک.\n3- ده‌وڵه‌تانی په‌یمانبه‌ست، ئه‌وپه‌ڕی هه‌وڵده‌ده‌ن بۆ ده‌سته‌به‌رکردنی مافی سوودمه‌ندبوون له بنگه و خزمه‌تگوزاریی چاودێریی زارۆکان ( بۆ ئه‌و زارۆکانه‌ی مافیان لێهه‌بێ و دایکوباوکیان ڕۆژانه له کاربن.)\n1- ده‌وڵه‌تانی په‌یمانبه‌ست هه‌موو کارێکی گونجاوی ده‌ستووری، ڕێبه‌ری، جڤاکی و فێرکاری ده‌که‌ن بۆ پاراستنی زارۆک، کاتێک زارۆک لای دایکوباوکییه‌تی، یان لای یه‌کێکیانه. یان لای سه‌رپه‌رشته، یان لای هه‌ر که‌سێکی دیکه‌یه، له هه‌موو جۆره په‌لاماردانی ده‌روونی، له‌شی، ده‌ستدرێژی، بریندارکردن، فه‌رامۆشی، خه‌مساردی، به‌دکاری و به‌دڕه‌فتاری، به په‌لاماردانی سێکسیشه‌وه.\n2- ئه‌م هه‌نگاوانه‌ی پاراستن، ده‌بێت به شێوه‌یه‌کی گونجاو، ئه‌وه‌ش بگرێته‌وه، که هه‌م ڕێبازی کاریگه‌ر هه‌بێ بۆ داڕشتنی به‌رنامه‌ی جڤاکیی ئه‌وتۆ یارمه‌تیی پێویست بدات به زارۆکه‌که و که‌سانی سه‌رپه‌رشتی زارۆکه‌که، هه‌م شێوه‌ی تازه داڕێژێت بۆ پێشپێگرتن، دیاری کردن، ڕاپۆرتاندن، ئاڕاسته‌کردن، لێکۆڵینه‌وه، چاره‌کردن و به‌دوادا چوونی دۆخی به‌دکاری به‌رانبه‌ر زارۆک له‌و بابه‌تانه‌ی له سه‌ره‌وه باسکران و، گه‌ر پێویستیش بکات، ده‌ستتێوه‌ردانی قانوونیش.\n1- ئه‌و زارۆکه‌ى به شێوه‌یه‌کى کاتى، یان هه‌میشه‌یى ژینگه‌ى خێزانى خۆى لێزه‌وتده‌کرێت، یان\nله پێناوی به‌رژه‌وه‌ندی خۆیدا، ڕێی پێنادرێ له‌و ژینگه‌یه‌دا بمێنێ، مافی هه‌یه له‌لایه‌ن ده‌وڵه‌ته‌وه پاراستنی تایبه‌تی هه‌بێت و کۆمه‌ک بکرێت.\n2- ده‌وڵه‌تانی په‌یمانبه‌ست، هاوئاهه‌نگ له‌گه‌ڵ ده‌ستووری میللی خۆیاندا، ده‌بێ سه‌رپه‌رشتییه‌کی ئەڵتەرناتیڤ (به‌دیل) بۆ ئه‌و جۆره زارۆکانه، دابینبکه‌ن.\n3- ئه‌م جۆره سه‌رپه‌رشتییه ده‌شێ، بۆ نموونه، جێنشینکردن بێت، لای خێزانی سه‌رپه‌رشت، که‌فاله‌تی ئیسلامه‌تی بێ، ته‌به‌ننی بێ، یان جێنشینکردن بێت له بنگه‌یه‌کی هه‌موار بۆ سه‌رپه‌رشتیی زارۆک. له هه‌ڵسه‌نگاندنی ئه‌م به‌دیلانه‌دا ده‌بێ مه‌سه‌له‌ی خواستی به‌رده‌وامبوونی بارهێنان، پاشخانی نه‌ته‌وه‌یی، دینی و فه‌رهه‌نگی و زمانی زارۆک، ڕه‌چاوبگیرێن.\nله ناو ده‌وڵه‌تانی په‌یمانبه‌ستدا، ئه‌وانه‌ی ته‌به‌ننی ده‌سه‌لمێنن، یان ڕێی پێده‌ده‌ن، ده‌بێ ده‌سته‌به‌ریبکه‌ن، که به پله‌ی یه‌که‌م به‌رژه‌وه‌ندیی زارۆک ڕه‌چاوبگیرێ و ده‌بێ:\n- ده‌سته‌به‌ری بکه‌ن که ته‌به‌ننی ته‌نها له‌لایه‌ن فه‌رمانگه‌ی پسپۆڕه‌وه په‌سه‌ندده‌کرێت، که a\nهاوئاهه‌نگ له‌گه‌ڵ قانوونی گونجاو و پرۆسه‌کاریی گونجاو، له‌سه‌ر بناخه‌ی زانیاریی له‌بار و باوه‌ڕپێکراو، بڕیاری سه‌لماندنی ته‌به‌ننییه‌که ده‌دات، ئه‌ویش به ڕه‌چاو گرتنی پله‌وپایه‌ی زارۆکه‌که به‌رانبه‌ر دایکوباکی، خزمان و که‌سانی سه‌رپه‌رشت، ئه‌گه‌ر پێویستیش بێت، ڕه‌زامه‌ندی که‌سانی په‌یوه‌ندیدار وه‌ربگیرێ ده‌رباری ئه‌م ته‌به‌نییه له‌سه‌ر بناخه‌ی ڕاوێژێکی پێیانکراوه.\n. بیسه‌لمێنن، که ته‌به‌نیی نێونه‌ته‌وه‌یی ده‌شی ببێته شێوه‌یه‌کی دیکه‌ی سه‌رپه‌رشتیی زارۆک b ئه‌گه‌ر نه‌کرێت زارۆکه‌که لای خێزانێکی سه‌رپه‌رشت جێنشینبکرێ، یان نه‌کرێت له ناو وه‌ڵاته‌که‌دا ته‌به‌نییبکرێ، یان به شێوه‌یه‌کی گونجاو سه‌رپه‌رشتیبکرێ.\n- ده‌سته‌به‌ریبکه‌ن، که ئه‌و زارۆکه‌ی ده‌درێته ته‌به‌نیی نێونه‌ته‌وه‌یی، هه‌مان گه‌ره‌نتی و c نۆرمی ته‌به‌نیی میللی ده‌بێت.\n- هه‌موو کارێک بکرێت بۆ ئه‌وه‌ی له باری ته‌به‌نیی نێونه‌ته‌وه‌ییدا، جێنشینکردنی زارۆکه‌که d نه‌بێته مایه‌ی سوودێکی ئابووریی ناڕه‌وا بۆ که‌سانی به‌شدار له‌م کاره‌دا.\n. ده‌رفه‌ت بڕه‌خسێنرێ بۆ ئامانجه‌کانی ئه‌م به‌نده، ئه‌وه‌نده‌ی بکرێ، په‌یمان و هاوکاریی e دوولایه‌نه و فره‌لایه‌نه ببه‌سترێت به مه‌به‌ستی ده‌سته‌به‌رکردنی ئه‌وه‌ی دامه‌زراندنی زارۆک له وه‌ڵاتێکی دیکه له‌لایه‌ن بنگه و داموده‌زگه‌ی پسپۆڕه‌وه بێت.\n1- ده‌وڵه‌تانی په‌یمانبه‌ست ده‌بێ کاری گونجاو بکه‌ن بۆ ده‌سته‌به‌رکردنی ئه‌وه‌ی، که زارۆک داوای ستاتووی په‌نابه‌ری ده‌کات، یان به‌پێی قانوونی میللی و نێوده‌وڵه‌تیی له‌بار و پرۆسه‌کاریی له‌بار، به په‌نابه‌ر داده‌نرێ، چ به ته‌نها هاتبێ، چ له‌ته‌ک دایکوباوکی، یان هه‌رکه‌سێکی دیکه، پاراستنی له‌باری بۆ ته‌رخانبکرێ و کۆمه‌کی مرۆڤدۆستانه بکرێ به سوودمه‌ندبوون له‌و مافگه‌لانه‌ی له‌م په‌یماننامه‌یه‌دا هاتوون، یان له به‌ڵگه‌نامه‌ی نێونه‌ته‌وه‌یی دیکه‌دا، ده‌رباره‌ی مافی مرۆڤ و مافی مرۆڤدۆستانه بن و ده‌وڵه‌تانی ناوبراو په‌یڕه‌ویبن.\n2- بۆ ئه‌م مه‌به‌سته‌ش، ده‌وڵه‌تانی په‌یمانبه‌ست، به شێوه‌یه‌کی لایان باش بێت، هاوکارده‌بن له هه‌موو چالاکییه‌کی له‌لایه‌ن سازمانی ده‌وڵه‌تانی یه‌کگرتوو، سازمانی دیکه‌ی �نێوان - ده‌وڵه‌تی� یان سازمانی ناده‌وڵه‌تی، که هاوکاربێ له‌گه‌ڵ سازمانی ده‌وڵه‌تانی یه‌کگرتوودا، بۆ پاراستن و کۆمه‌ککردنی زارۆکی وه‌ها و بۆ گه‌ڕان به دوای دایکوباوک و ئه‌ندامانی دیکه‌ی خێزانی زارۆکی په‌نابه‌ر به مه‌به‌ستی په‌یداکردنی زانیاری پێویست بۆ یه‌کگرتنه‌وه‌ی زارۆکه‌که و خێزانه‌که‌ی. له بارێکدا دایکوباوک و ئه‌ندامانی دیکه‌ی خێزان نه‌دۆزرێنه‌وه، زارۆکه‌که، هاوئاهه‌نگ له‌گه‌ڵ ئه‌م په‌یماننامه‌یه‌دا، هه‌مان پاراستنی ده‌درێتێ، که ده‌درێ به زارۆکێکی دیکه‌ی به شێوه‌یه‌کی کاتی، یان هه‌میشه‌یی، له‌به‌ر هه‌ر هۆیه‌ک بێ، ژینگه‌ی خێزانیی خۆی لێزه‌وتکرابێ.\n1- ده‌وڵه‌تانی په‌یمانبه‌ست ده‌یسه‌لمێنن، که زارۆکێک هاندیکاپی له‌شه‌کی یان هۆشه‌کی هه‌بێ، ده‌بێ ده‌رفه‌تی ژیانێکی ڕێزدارانه و ته‌واوی بۆ بڕه‌خسێ له بارودۆخێکدا، که ده‌بێته ده‌سته‌به‌ری ڕێزگرتن و گه‌شه‌ده‌دات به باوه‌ڕبه‌خۆبوون و ڕێخۆشده‌کات بۆ به‌شداربوونێکی چالاکانه له کۆمه‌ڵگه‌دا.\n2- ده‌وڵه‌تانی په‌یمانبه‌ست ده‌یسه‌لمێنن که زارۆکی هاندیکاپ خاوه‌نی مافه له‌وه‌ی سه‌رپه‌رشتیی تایبه‌تی پێویسته و ده‌بێ، له چوارچێوه‌ی توانادا، ببێته هانده‌ر و ده‌سته‌به‌ری ئه‌وه‌ی زارۆکی مافدار و که‌سانی به‌رپرسن له سه‌رپه‌رشتیکردنی، ئه‌و کۆمه‌که‌یان پێبکرێی، که داوایانکردووه و گونجاوه به ڕه‌چاوگرتنی بارودۆخی زارۆکه‌که و بارودۆخی دایکوباوک، یان که‌سانی سه‌رپه‌رشتی زارۆک.\n3- به ڕه‌چاوکردنی پێداویستیی تایبه‌تیی زارۆکی هاندیکاپ، ده‌بێ ئه‌و کۆمه‌که‌ی خاڵی دووه‌می ئه‌م به‌نده باسی ده‌کات، ئه‌گه‌ر بکرێت، بێبه‌رانبه‌ر بێت، به ڕه‌چاوگرتنی سامانی ئابووریی دایکوباوک، یان سامانی ئابووریی که‌سانی سه‌رپه‌رشتی زارۆک، ئه‌مه‌ش به مه‌به‌ستی ده‌سته‌به‌ر- کردنی سه‌رچاوه‌ی کاریگه‌ر بۆ ڕاگه‌یشتن به خوێندن، ڕاهێنان، خزمه‌تگوزاریی ته‌ندروستی، بووژاندنه‌وه و ئاماده‌کاریی بۆ کارکردن و ده‌رفه‌تی گه‌شانه‌وه به مه‌به‌ستی ڕه‌خساندنی باشترین ده‌رفه‌ت بۆ گونجان له کۆمه‌ڵگه‌دا و بۆ گه‌شه‌کردنی که‌سه‌کی، به گه‌شه‌کردنی فه‌رهه‌نگی و ڕوحییه‌وه.\n4- ده‌وڵه‌تانی په‌یمانبه‌ست به ڕۆحێکی هاوکاریی نێونه‌ته‌وییانه ده‌رفه‌ت خۆشده‌که‌ن بۆ گۆڕینه‌وه‌ی زانیاری ده‌رباره‌ی چاره‌ی پێشپێگیریی ته‌ندروستیانه و ده‌رمانکاری و چاره‌ی ده‌روونی و کارکرده‌کیی زارۆکانی هاندیکاپ، هه‌روه‌ها په‌یداکردن و بڵاوکردنه‌وه‌ی زانیاری ده‌رباره‌ی ڕێبازی بووژاندنه‌وه، خوێندن و فێرکاریی پیشه‌یی، به مه‌به‌سه‌تی ده‌رفه‌تدان به ده‌وڵه‌تانی په‌یمانبه‌ست بۆ زیادکردنی توانا و زانینی خۆیان و فره‌واندنی شاره‌زاییان له‌و بوارانه‌دا. لێره‌شدا پێداویستییه‌کانی وه‌ڵاتانی فراژی به‌تایبه‌تی ڕه‌چاو ده‌گیرێن.\n1- ده‌وڵه‌تانی په‌یمانبه‌ست ده‌یسه‌لمێنن، که زارۆک مافی هه‌یه له گه‌یشتن به باشترین ئاستی مومکینی ته‌ندروستی و مافی هه‌یه سوودمه‌ندبێ له خزمه‌تگوزاریی نه‌خۆشی و بووژاندنه‌وه. ده‌وڵه‌تانی په‌یمانبه‌ست ده‌بێ هه‌وڵبده‌ن ده‌سته‌به‌ریبکه‌ن، که هیچ زارۆکێک ئه‌م مافی ڕاگه‌یشتنه‌ی به خزمه‌تگوزاریی نه‌خۆشی و ته‌ندروستییه‌ی لێزه‌وتنه‌کرێت.\n2- ده‌وڵه‌تانی په‌یمانبه‌ست ده‌بێ هه‌وڵبده‌ن، که ئه‌م مافه به ته‌واوی پیاده بێ. ده‌بێت به‌تایبه‌تی کاری گونجاو بکه‌ن بۆ:\n- که‌مکردنه‌وه‌ى مردنى زارۆک و شیره‌خۆره. a\n- ده‌سته‌به‌رکردنی ئه‌وه‌ی هه‌موو زارۆکێک خزمه‌تگوزاریی نه‌خۆشی و ته‌ندروستیی پێویستی b به‌ربکه‌وێ و سه‌نگی تایبه‌ت بدرێ به خزمه‌تگوزاریی ته‌ندروستى سه‌ره‌تایى.\n- به‌ره‌نگاربوونه‌وه‌ی نه‌خۆشی و که‌مخۆراکی، لێره‌شدا جێی ئه‌و کارانه ده‌بێته‌وه، که ده‌که‌ونهc چوارچێوه‌ی خزمه‌تگوزاریی ته‌ندروستى سه‌ره‌تاییه‌وه، ئه‌وه‌ش بۆ نموونه:\nله ڕێی سوودوه‌رگرتن له ته‌کنیکی نزیکه‌ده‌ست و، به ئه‌ندازه‌ی پێویست، ته‌رخانکردنی خۆراکی سوودبه‌خش و ئاوی خواردنه‌وه‌ی پاک، له‌ته‌ک ڕه‌چاوگرتنی مه‌ترسییه‌کانی تێکدانی ژینگه.\n- دابینکردنی خزمه‌تگوزاریی ته‌ندروستی بۆ دایکان پێش و پاش زان d\n- ده‌سته‌به‌رکردنی زانیاری و ده‌رفه‌تی خوێندن بۆ هه‌موو گروپە‌کانی کۆمه‌ڵگه، به‌تایبه‌تی e دایکوباوک و زارۆک، ده‌رباره‌ی خزمه‌تگوزاریی زارۆک و خۆراکناسی، سوودی شیردان، خاوێنی و ژینگه‌ی پاک و پێشگرتن له به‌دڕووداو و هه‌روه‌ها هاوکارییان له به‌کارهێینانی ئه‌م زانیاریانه‌دا.\n. گه‌شه‌بدرێ به خزمه‌تگوزاریی ته‌ندروستیی پێشپێگیرانه، ئامۆژگاریی دایکوباوکان و هه‌روه‌ها f ده‌رسدان و هاوکاریی له بابه‌تی پلانڕێژی خێزانه‌کیدا.\n3- ده‌وڵه‌تانی په‌یمانبه‌ست ده‌بێ هه‌موو کارێکی کاریگه‌ر و گونجاو بکه‌ن به مه‌به‌ستی نه‌هێشتنی دابونه‌رێتی کۆنی ئه‌وتۆ که زیانی بۆ ته‌ندروستیی زارۆک هه‌بێ.\n4- ده‌وڵه‌تانی په‌یمانبه‌ست سۆزده‌ده‌ن ببنه هانده‌ر و ده‌رفه‌تسازی هاوکاریی نێونه‌ته‌وه‌یی به‌و مه‌به‌سته‌ی پله‌پله بگه‌نه پیاده‌کردنێکی ته‌واوی مافه‌کانی ئه‌م به‌نده. لێره‌شدا پێداویستییه‌کانی وه‌ڵاتانی فراژی به‌تایبه‌تی ڕه‌چاوده‌گیرێن.\nده‌وڵه‌تانی په‌یمانبه‌ست ده‌یسه‌لمێنن، که ئه‌و زارۆکه‌ی له‌لایه‌ن بنگه‌ی پسپۆڕه‌وه جێنشینده‌کرێ به مه‌به‌ستی سه‌رپه‌رشتی، پاراستن، یان چاره‌سه‌ری نه‌خۆشی له‌شه‌کی و هۆشه‌کی، مافی هه‌یه له به‌سه‌رکردنه‌وه‌ی ماوه‌ماوه‌ی چاره‌سه‌رکردنه‌که و هه‌موو سه‌روبه‌ندێکی ئه‌و جێنشینکردنه.\n1- ده‌وڵه‌تانی په‌یمانبه‌ست ده‌یسه‌لمێنن، که هه‌موو زارۆکێک مافی هه‌یه سوودمه‌ند بێ له ئه‌مانی جڤاکی، به بیمه (ته‌ئمین) ی جڤاکیشه‌وه، و هه‌موو کارێکی پێویستیش ده‌که‌ن بۆ پیاده- کردنی ته‌واوی ئه‌م مافه، به هاوئاهه‌نگی له‌ته‌ک ده‌ستووری میللی خۆیان.\n2- زیاده‌سوود، له باری گونجاودا، ده‌سه‌لمێندرێ به ڕه‌چاوگرتنی توانای زارۆک و که‌سانی به‌رپرس له سه‌رپه‌رشتیی زارۆک و بارودۆخیان به‌گشتی و هه‌روه‌ها به ڕه‌چاوگرتنی هه‌موو په‌یوه‌ندییه‌کی دیکه‌ی بایه‌خدار له داواکردنی ئه‌م زیاده‌سووده له‌لایه‌ن زارۆکه‌وه یان بۆ زارۆک.\n1- ده‌وڵه‌تانی په‌یمانبه‌ست ده‌یسه‌لمێنن، که هه‌موو زارۆکێک مافی هه‌یه له ئاستێکی گوزه‌رانی وه‌هادا بژی، که گونجاوبێت بۆ فراژووتنی له‌شه‌کی، هۆشه‌کی، ڕوحی و ئاکاره‌کی و جڤاکیی زارۆکه‌که.\n2- دایکوباوک، یان که‌سانی به‌رپرس له زارۆک، له چوارچێوه‌ی توانا و باری ئابوورییاندا، به‌رپرسایه‌تی یه‌که‌میان هه‌یه له دابینکردنی ئه‌و مه‌رجانه‌ی گوزه‌ران، که پێویست بن بۆ فراژووتنی زارۆک.\n3- ده‌وڵه‌تانی په‌یمانبه‌ست، ده‌بێت هاوئاهه‌نگ له‌گه‌ڵ بارودۆخی میللیدا و له چوارچێوه‌ی تواناکانی خۆیدا، کاری گونجاو بکه‌ن بۆ کۆمه‌کی دایکوباوک، یان که‌سانی به‌رپرس له زارۆک بۆ پیاده‌کردنی ئه‌م مافه و گه‌ر پێویستبێت ده‌بێت کۆمه‌کی ماددی و به‌رنامه‌ی یارمه‌تییان بۆ ته‌رخانبکه‌ن، به‌تایبه‌تی، که دێته سه‌ر خۆراک و پۆشاک و ماڵ.\n4- ده‌وڵه‌تانی په‌یمانبه‌ست، ده‌بێت هه‌موو کارێکی گونجاو بکه‌ن بۆ ده‌سته‌به‌رکردنی سه‌ندنی مه‌سره‌فی سه‌رپه‌رشتیی زارۆک، � نه‌فه‌قه‌ی منداڵ�، له دایکوباوک، یان که‌سانێک، کە به‌رپرسایه‌تی ئابوورییان به‌رانبه‌ر زارۆکه‌کەدا هه‌یه، بۆ زارۆکه‌که، چ له ناو وه‌ڵات بێ و چ له هه‌نده‌ران. به‌تایبه‌تی، له بارێکدا، که زارۆک و ئه‌و که‌سه‌ی به‌رپرسایه‌تیی ئابووریی هه‌یه به‌رانبه‌ری له هه‌مان وه‌ڵات نه‌ژین، ده‌بێ ده‌وڵه‌تانی په‌یمانبه‌ست ده‌رفه‌ت خۆشبکه‌ن هه‌م بۆ چوونه ڕیز و سه‌لماندنی په‌یمانی نێونه‌ته‌وه‌ییه‌وه و هه‌م بۆ پێکهێنانی کۆڕ و چالاکی دیکه‌ی له‌بار.\n1- ده‌وڵه‌تانی په‌یمانبه‌ست، ده‌یسه‌لمێنن، که زارۆک مافی خوێندنی هه‌یه و بۆئه‌وه‌ی پله‌پله بگه‌ن به پیاده‌کردنی ئه‌م مافه و له‌سه‌ر بنه‌مای ده‌رفه‌تی یه‌کسان، ده‌بێ به‌تایبه‌تی:\n- خوێندنی سه‌ره‌تایی ناچاری بێ و بێ به‌رانبه‌ر بۆ هه‌موان دابینبکرێ a\n- گه‌شه‌کردنی فۆرمی هه‌مه‌جۆری خوێندنی پله‌ی پاش سه‌ره‌تایی هانبدرێ، هه‌م خوێندنی b گشتی و هه‌م فێرکاریی پیشه‌یی، بۆ هه‌موو زارۆکێک دابین و ڕه‌خساوبێت، هه‌روه‌ها، گه‌ر پێویست بکات، هه‌نگاوی له‌باریش بنرێ، وه‌ک فێرکاریی بێ به‌رانبه‌ر و کۆمه‌کی ئابووری.\nخوێندنی به‌رزتر، به شێوه‌یه‌کی گونجاو، له‌سه‌ر بنه‌مای توانا، بۆ هه‌مووان دابینبکرێت. -c\n- زانیاری و ڕێنوێنی، ده‌رباره‌ی خوێندن و پیشه، دابین و بۆ هه‌موو زارۆکێک ڕه‌خساو بێت. d\n- کاربکرێ بۆ هاندانی ئاماده‌بوونی به‌رده‌وام له خوێندنگه‌دا و که‌مکردنه‌وه‌ی ڕێژه‌ی دابڕان له e خوێندن.\n2- ده‌وڵه‌تانی په‌یمانبه‌ست، هه‌موو هه‌نگاوێکی له‌بار هه‌ڵده‌نێن بۆ ده‌ربه‌ستکردنی ئه‌وه‌ی دیسپلینی خوێندنگه به شێوه‌یه‌ک ڕابگیرێ هاوئاهه‌نگ بێت له‌گه‌ڵ سه‌روه‌ریی مرۆڤایانه‌ی زارۆک و هاوئاهه‌نگیش بێ له‌ته‌ک ئه‌م په‌یماننامه‌یه‌دا.\n3- ده‌وڵه‌تانی په‌یمانبه‌ست، ڕێخۆشده‌که‌ن و ده‌بنه هانده‌ری هاوکاریی نێونه‌ته‌وه‌یی له بواری فێرکاریدا، به‌تایبه‌ته‌ی بۆ مه‌به‌ستی بنه‌بڕکردنی نه‌زانین و بێ سه‌وادی له هه‌موو جیهاندا و ببێته هۆی ئاسانبوونی ڕاگه‌یشتن به زانیاری ته‌کنیکی و زانستانه و ڕێبازی هاوچه‌رخی فێرکاری. لێره‌شدا پێداویستییه‌کانی وه‌ڵاتانی فراژی به‌تایبه‌تی ڕه‌چاوده‌گیرێن.\n1- ده‌وڵه‌تانی په‌یمانبه‌ست، ڕێکن له‌سه‌ر ئه‌وه‌ی ئامانجی خوێندنی زارۆک:\n- گه‌شه‌کردنی هه‌موو ده‌رفه‌ته‌کانی زارۆکه له بواری که‌سایه‌تی، به‌هره‌مه‌ندی و توانای a له‌شه‌کی و هۆشه‌کی.\n- گه‌شه‌کردنی ڕێزنانه، له مافگه‌لی مرۆڤ و ئازادییه بنه‌ڕه‌تییه‌کانی، هه‌روه‌ها بۆ ئه‌و b پرنسیپانه‌ی له � به‌یاننامه‌ی ده‌وڵه‌تانی یه‌کگرتوو� دا هاتوون.\n- گه‌شه‌کردنی ڕێزنانه له دایکوباوکی زارۆک،له ناسنامه‌ی فه‌رهه‌نگیی زارۆکه‌که، لە زمان و c به‌هاکانی خۆی، له به‌هاکانی وه‌ڵاتی زارۆکه‌که و ئه‌و وه‌ڵاته‌ی لێیده‌ژی و ڕێزنانە له فه‌رهه‌نگی دیکه‌ی جودا له فه‌رهه‌نگی زارۆکه‌که خۆی.\n- ئاماده‌کردنی زارۆکه بۆ ژیانێکی به‌رپرسانه له جڤاتێکی ئازاددا به ڕۆحێکی: پڕ له ده‌رک- d کردن، ئاشتیخوازانه، سنگفره‌وانی، یه‌کسانیی زایه‌ند (ژن و پیاو) و دۆستایه‌تیی نێوان هه‌موو گه‌لان، گروپی میللی، نه‌ته‌وه‌یی و دینی و که‌سانی سه‌ربه گروپی گه‌لانی به‌رایی.\n- گه‌شه‌کردنی ڕێز نانه له ژینگه‌ی سروشتی. e\n2- هیچ به‌شێکی ئه‌م به‌نده و به‌ندی 28 نابێ به شێوه‌یه‌ک ڕاڤه‌بکرێ، که ببێته هۆی داشکان له مافی دمه‌زراندن و به‌ڕێوه‌بردنی بنگه‌ی فێرکاری له‌لایه‌ن تاکه‌که‌س و سازمانه‌وه، به‌و مه‌رجه‌ی پرنسیپه‌کانی خاڵی یه‌که‌می ئه‌م به‌نده ڕه‌چاوبگیرێن و به‌و مه‌رجه‌ی خوێندن له‌و بنگه‌یانه‌دا لایه‌نی هه‌ره‌ژێری ستانداردی خوێندن، که ده‌وڵه‌ت بڕیاری داوه، پڕ بکاته‌وه.\nله ده‌وڵه‌تانی خاوه‌ن که‌مایه‌تیی میللی، دینی، زمانه‌کی، یان که‌سانی سه‌ربه گروپی گه‌لانی به‌رایی، نابێ مافی زارۆکی ئه‌و که‌مایه‌تی و گه‌له به‌راییانه پێشێلبکرێ له‌وه‌دا، که له‌ته‌ک ئه‌ندامانی دیکه‌ی گروپه‌که‌ی خۆیدا گوزه‌رانی فه‌رهه‌نگی خۆی هه‌بێت، دینی خۆی ڕابگه‌یه‌نێت و په‌یڕه‌ویبکات و زمانی خۆی به‌کاربهێنێت.\n1- ده‌وڵه‌تانی په‌یمانبه‌ست، ده‌یسه‌لمێنن، که زارۆک مافی کاتی پشووی هه‌یه، مافی گه‌مه و گه‌شانه‌وه‌ی ئه‌وتۆی هه‌یه گونجاو بێ له‌گه‌ڵ ته‌مه‌نیدا و هه‌روه‌ها مافی هه‌یه ئازادانه به‌شداری دنیای فه‌رهه‌نگ و هونه‌ر بێ.\n2- ده‌وڵه‌تانی په‌یمانبه‌ست، هه‌م ڕێزده‌نێن و ده‌رفه‌تخۆش ده‌که‌ن بۆ، به‌شداربوونی زارۆک له دنیای فه‌رهه‌نگی و هونه‌ریدا و ده‌بنه هانده‌ری په‌یدابوونی ده‌رفه‌تی له‌بار و یه‌کسان بۆ چالاکی فه‌رهه‌نگی و هونه‌ری و هه‌روه‌ها بۆ چالاکی گه‌شانه‌وه و کاتی پشوو.\n1- ده‌وڵه‌تانی په‌یمانبه‌ست، ده‌یسه‌لمێنن، که زارۆک مافی پاراستنی هه‌یه له چه‌وساندنه‌وه‌ی ئابووری و له کار کردنێکی زیانبه‌خشبێت، یان ڕێگری خوێندنیبێت، یان مه‌ترسی هه‌بێ بۆ ته‌ندروستی زارۆکه‌که، یان بۆ فراژووتنی له‌شه‌کی، هۆشه‌کی، ڕوحی، ئاکاره‌کی، یان جڤاکیی زارۆکه‌که.\n2- ده‌وڵه‌تانی په‌یمانبه‌ست، هه‌نگاوی قانوونی، ڕێبه‌ری و جڤاکی و فێرکارییانه ده‌نێن بۆ ده‌سته‌به‌ری پیاده‌کردنی ئه‌م به‌نده. بۆ ئه‌م ئامانجه و به ڕه‌چاوگرتنی ڕێساگه‌لی له‌باری ناو ئامرازه‌کانی دیکه‌ی نێونه‌ته‌وه‌یی. ده‌بێت ده‌وڵه‌تانی په‌یمانبه‌ست، به‌تایبه‌تی:\n- ته‌مه‌نی هه‌ره‌ژێری کارکردن دیاری بکه‌ن. a\n- ڕێسای له‌بار داڕێژن بۆ ماوه و هه‌لومه‌رجی کارکردن b\n- سزا و هه‌نگاوی دیکه داڕێژرێ بۆ ده‌سته‌به‌ری پیاده‌کردنێکی کاریگه‌رانه‌ی ئه‌م به‌نده. c\nده‌وڵه‌تانی په‌یمانبه‌ست، هه‌موو هه‌نگاوێکی له‌بار ده‌نێن، به هه‌نگاوی قانوونی، ڕێبه‌ری و جڤاکی و فێرکارییه‌وه، بۆ پاراستنی زارۆک له به‌کارهێنانی ناقانوونیی نارکۆتیکا و مادده‌گه‌لی هۆشگۆڕ، که له به‌یاننامه نێونه‌ته‌وییه‌کاندا هاتوونه‌ته ناساندن و هه‌روه‌ها بۆ پاراستنی زارۆک له‌وه‌ی به‌کار بهێنرێ له دروستکردن و له بازرگانیی مادده‌ی وه‌هادا.\nده‌وڵه‌تانی په‌یمانبه‌ست، سۆزده‌ده‌ن، زارۆک له هه‌موو جۆره به‌کارهێنان و په‌لاماردانێکی سێکسی بپارێزن. ده‌وڵه‌تانی په‌یمانبه‌ست، به تایبه‌تی بۆ ئه‌م ئامانجه، هه‌موو هه‌نگاوێکی له‌باری میللی و دولایه‌نه و فره‌لایه‌نه ده‌نێن بۆ ڕێگرتن له:\n- هاندان و ناچارکردنی زارۆک بۆ کاری سێکسیی a\n- به‌کار هێنانی زارۆک بۆ له‌شفرۆشی و کاری دیکه‌ی سێکسیی b\n- به‌کار هێنانی زارۆک له نواندن و بابه‌تی پۆرنۆگرافیدا(وێنە و فلیمی ڕووت) c\nده‌وڵه‌تانی په‌یمانبه‌ست، هه‌موو هه‌نگاوێکی له‌باری میللی و دولایه‌نه و فره‌لایه‌نه ده‌نێن بۆ\nڕێگرتن له فڕاندن و فرۆشتنی زارۆک، یان بازرگانیکردن به زارۆکه‌وه، به هه‌ر مه‌به‌ستێک بێ و به هه‌ر شێوه‌یه‌ک بێ.\nده‌وڵه‌تانی په‌یمانبه‌ست، ده‌بێت زارۆک بپارێزن له هه‌موو جۆره به‌کارهێنانێکی دیکه‌ی، کە بە بارێکدا زیانی بۆ زارۆکه‌که هه‌بێ.\nده‌وڵه‌تانی په‌یمانبه‌ست، ده‌بنه ده‌سته‌به‌ری ئه‌وه‌ی:\n- هیچ زارۆکێک دووچاری ئه‌شکه‌نجه و سزا و ڕه‌فتاری دڕ و نامرۆڤانه و ڕێزشکێنی نه‌بێ a تاوانی مرۆڤی ته‌مه‌ن ژێر هه‌ژده ساڵ، نابێ حوکمی مه‌رگ، یان زیندانیی هه‌تامه‌رگ و بێ ده‌رفه‌تی ئازادبوون، بێ.\n- نابێ هیچ زارۆکێک ناقانوونیانه یان ئاره‌زوومه‌ندانه ئازادیی لێ زه‌وت بکرێت. گرتن b ده‌ستبه‌سه‌ری، گلدانه‌وه، زیندانی، یان هه‌ر شێوه‌یه‌کی دیکه‌ی زه‌وتکردنی ئازادیی زارۆک. ده‌بێ به په‌یڕه‌ویکردنی قانوون بێت و ته‌نها وه‌ک دوا چاره په‌نای بۆ ببرێت و هه‌تابکرێت ماوه‌ی کورت بێت.\n- هه‌موو زارۆکێکی ئازادیی زه‌وتکراو، ده‌بێت به شێوه‌یه‌کی مرۆڤدۆستانه ڕه‌فتاری به‌رانبه‌ر c بکرێ، به ڕێزگرتنی سه‌روه‌ریی ڕه‌سه‌نی مرۆڤ و به ڕه‌چاوگرتنی پێداویستییه‌کانی مرۆڤ له‌و ته‌مه‌نه‌دا. به‌تایبه‌تی، زارۆکی ئازادیی زه‌وتکراو، ده‌بێت له ته‌مه‌نگه‌وره جودابکرێته‌وه مه‌گه‌ر نه‌کردنی ئه‌م کاره له به‌رژه‌وه‌ندی زارۆکه‌که‌دا بێت، یان مه‌گه‌ر بارودۆخی ڕیزپه‌ڕ بێت، ده‌نا، ده‌بێ زارۆکه‌که مافی هه‌بێ، به نامه و به سه‌ردان، په‌یوه‌ندی له‌گه‌ڵ خێزانه‌که‌ی خۆی هه‌بێ.\n- هه‌موو زارۆکێکی ئازادیی زه‌وتکراو، ده‌بێت مافی هه‌بێت، به زووترین کات، ڕابگات به d یاریده‌ری قانوونی و یارمه‌تیی دیکه‌ی له‌باری، وه‌ک ئه‌وه‌ی داوا بکات ڕه‌وایه‌تیی زه‌وتکردنی ئازادییه‌که‌ی له‌لایه‌ن دادگه، یان فه‌رمانگه‌یه‌کی دیکه‌ی پسپۆڕی ئازادی بێلایه‌نه‌وه پێداچوونەوەی تێدا بکرێت. هه‌روه‌ها مافی هه‌بێ دۆزه‌که‌ی بڕیارێکی خێرای تێدا بدرێ.\n1- ده‌وڵه‌تانی په‌یمانبه‌ست، سۆزده‌ده‌ن، هه‌م ڕێزگیر بن له ڕێساگه‌لی قانوونی مرۆڤدۆستانه‌ی نێونه‌ته‌ویی، که ده‌رباره‌ی ناکۆکیی چه‌کدارین و زارۆک ده‌گرنه‌وه، هه‌م ده‌سته‌به‌ری ڕێزگرتن بن له‌و ڕێساگه‌له.\n2- ده‌وڵه‌تانی په‌یمانبه‌ست، هه‌موو هه‌نگاوێکی لەبار ده‌نێن بۆ ده‌سته‌به‌رکردنی ڕێگرتن له به‌شداریی ڕاسته‌وخۆی مرۆڤی ژێر پازده ساڵ له دوژمنکاریدا.\n3- ده‌وڵه‌تانی په‌یمانبه‌ست، مرۆڤی ژێر پازده ساڵ، له هێزی چه‌کداری خۆدا وه‌رناگرن. ئه‌گه‌ر مرۆڤی ژوور پازده و ژێر هه‌ژده ساڵ وه‌رگیران ئه‌وا ده‌بێ هه‌وڵبدرێ له پێشدا گه‌وره‌کان وه‌رگیرێن.\n4- ده‌وڵه‌تانی په‌یمانبه‌ست، هاوئاهه‌نگ له‌گه‌ڵ په‌یمانه‌کانی خۆیان ده‌رباره‌ی پارستن و سه‌رپه‌رشتی کردنی خه‌ڵکی سڤیل، که به‌شێکه له قانوونی مرۆڤدۆستانه‌ی نێونه‌ته‌وه‌یی، هه‌موو هه‌نگاوێکی لەبار ده‌نێن بۆ ده‌سته‌به‌رکردنی پاراستن و سه‌رپه‌رشتیکردنی ئه‌و زارۆکانه‌ی دووچاری ناکۆکیی چه‌کداری ده‌بن.\nده‌وڵه‌تانی په‌یمانبه‌ست، هه‌موو هه‌نگاوێکی لەبار ده‌نێن بۆ ده‌رفه‌تخۆشکردنی بووژاندنه‌وه‌ی له‌شه‌کی و ده‌روونی، هه‌روه‌ها گونجاندنه‌وه‌ی جڤاکیی زارۆکێک، که دووچاری هه‌ر شێوه به‌دکاری، ده‌ستدرێژی، په‌لاماردان، ئه‌شکه‌نجه یان هه‌ر سزا، ڕه‌فتارێکی دڕ و نامرۆڤانه ناکۆکیی چه‌کداری و ڕێزشکێن بووبێت.\nبووژاندنه‌وه و گونجاندنه‌وه‌ی وه‌ها، ده‌بێت له ژینگه‌یه‌کدا بێ، ته‌ندروستی و که‌رامه‌ت و سه‌روه‌ریی زارۆکی تێدا گه‌شه‌بکات.\n1- ده‌وڵه‌تانی په‌یمانبه‌ست، ده‌یسه‌لمێنن، که هه‌موو زارۆکێکی گومانلێکراو، تاوان ئاڕاسته‌کراو، یان به تاوانبار دانراو، مافی هه‌یه به شێوه‌یه‌ک ڕه‌فتاری له‌گه‌ڵ بکرێ:\n- ده‌رککردنی زارۆکه‌که بۆ به‌ها و که‌رامه‌ت زیاد بکات،\n- ڕێزی زارۆکه‌که بۆ مافگه‌لی مرۆڤانه و ئازادیی بنه‌ڕه‌تیی که‌سانی دیکه زیاد بکات،\n- ته‌مه‌نی زارۆکه‌که ڕه‌چاو بگیرێ،\n- ته‌مای گونجاندنه‌وه‌ی زارۆکه‌که، ڕه‌چاوبگیرێ بۆ ئه‌وه‌ی له کۆمه‌ڵگه‌دا ڕۆڵێکی بنیاتنه‌رانه بگرێته ئه‌ستۆ.\n2- بۆ ئه‌م مه‌به‌سته و به ڕه‌چاوگرتنی ڕێساگه‌لی له‌باری ناو ئامرازگه‌لی نێونه‌ته‌وه‌یی، ده‌وڵه‌تانی په‌یمانبه‌ست، به‌تایبه‌تی ده‌بنه ده‌سته‌به‌ری:\n- نابێ هیج زارۆکێک به هۆی کردارێک، یان هه‌ڵه‌یه‌ک، کە ئێستا، به قانوونی میللی، یان a نێونه‌ته‌وه‌یی قەدەغەیە و ئه‌و ده‌مه‌ی ڕووداوه‌که‌ی تێدا ڕووداوە قه‌ده‌غه نه‌بووبێ، به گومانلێکراو، تاوان ئاڕاسته‌کراو، یان تاوانبار دابنرێت.\n- هه‌ر زارۆکێک، گومانی تاوانێکی لێبکرێ، یان تاوانێکی ئاڕاسته‌بکرێت، لایه‌نی که‌م ئه‌م b ده‌سته‌به‌رانه‌ی ده‌بێ:\n- به بێگوناهـ دابنرێ، هه‌تا گوناهی زارۆکه‌که به‌پێی قانوون ده‌سه‌لمێندرێ.\n- ده‌ستبه‌جێ و ڕاسته‌وخۆ ئاگادار بکرێ له‌و داوایه‌ی له‌سه‌ریه‌تی، و ئه‌گه‌ر گونجاو بێ، له ڕێی دایکوباوک، یان سه‌رپه‌رشتییه‌وه، و هه‌روه‌ها یاریده‌ری قانوونی هەبێت و کاتی ئاماده‌کردن و\nڕه‌پێشخستنی داکۆکینامه‌ی خۆی، یارمه‌تیی دیکه‌ی له‌باری هه‌بێ.\n- دۆزه‌که‌ی بێوه‌خران، له‌لایه‌ن فه‌رمانگه‌یه‌کی پسپۆڕی ئازادی بێلایه‌نه‌وه، یه‌کلا بکرێته‌وه، یان له‌لایه‌ن بنگه‌یه‌کی دادپرسه‌وه، له پرۆسه‌یه‌کی بێلایه‌ندا، به‌پێی قانوون و به ئاماده‌بوونی یاریده‌ری قانوونی. هه‌روه‌ها دایکوباوک، یان سه‌رپه‌رشتی زارۆکه‌که، به مه‌رجێک ئه‌مه‌یان دژ به به‌رژه‌وه‌ندی زارۆکه‌که نه‌بێ، به‌تایبه‌تی به ڕه‌چاوگرتنی ته‌مه‌ن و بارودۆخی زارۆکه‌که.\n- زۆری لێنه‌کرێت بۆ گه‌واهی، یان بۆ سه‌لماندنی تاوانباریی خۆی، هەر گه‌واهیەک دژ به زارۆکه‌که بێت، لێی بپرسرێته‌وه، یان بدرێ به لێپرسینه‌وه و هه‌روه‌ها و به‌هه‌مان هه‌لومه‌رج داوای گه‌واهی بۆ زارۆکه‌که بکرێ و بدرێنه لێپرسینه‌وه.\n- ئه‌گه‌ر زارۆکه‌که به تاوانبار دانرا، ئه‌م بڕیاره و بڕیاری هه‌ڵسوکه‌تێک، که ده‌بێته ده‌رئه‌نجامی ئه‌میان، بدرێنه فه‌رمانگه‌یه‌کی به‌رزتری، پسپۆڕی، ئازاد و بێلایه‌ن، یان بنگه‌یه‌کی دادپرسی به پێی قانوون بۆ پێداچوونه‌وه.\n- ئه‌گه‌ر زارۆکه‌که له‌و زمانه‌ی به‌کارده‌هێنرێ تێنه‌گات و نه‌زانێ قسه‌ی پێبکات، سوود له ته‌رجومان وه‌ربگیرێت، بێ ئه‌وه‌ی له‌سه‌ر زارۆکه‌که بکه‌وێت.\n- له سه‌رله‌به‌ری پرۆسه‌که‌دا، ڕێزی ته‌واو له ژیانی که‌سه‌کی زارۆکه‌که بگیرێت.\n3- ده‌وڵه‌تانی په‌یمانبه‌ست، هه‌وڵده‌ده‌ن ده‌رفه‌ت خۆشبکه‌ن بۆ دانانی قانوون و پرۆسه، و بۆ دامه‌زراندنی فه‌رمانگه و ده‌زگه‌ی تایبه‌ت بۆئه‌و زارۆکانه‌ی، که گومانیان لێده‌کرێ، تاوانیان ئاڕاسته‌ده‌کرێ، یان تاوانبارده‌کرێن، و به‌تایبه‌تی:\n- سنووری هه‌ره‌ژێری سزا دیاری بکرێت. a\n- گه‌ر له‌بار و به‌پێویست زانرا، کار بکرێ بۆ چاره‌سه‌ر کردنی ئه‌وانه‌ی منداڵترن له‌و b ته‌مه‌نه، بێ ئه‌وه‌ی پرۆسه‌ی دادگه به‌کار بهێنرێت، به‌و مه‌رجه‌ی مافگه‌لی مرۆڤ و پاراستنی ده‌ستووریی ته‌واو ڕێزگیراو بێ.\n4- هه‌نگاوی هه‌مه‌جۆر - وه‌ک:\nسه‌رپه‌رشتی، ڕێنوێنی و ڕێساگه‌لی ئامۆژگاری و چاودێری، سه‌رپه‌رشتیی ناو خێزانی سه‌رپه‌رشت، دابینکردنی به‌رنامه بۆ خوێندنی گشتیی و فێرکاریی پیشه‌یی و ئەڵتەرناتیڤی دیکه بۆ سیسته‌می سه‌رپه‌رشتیی زارۆک له مه‌ڵبه‌ندی تایبه‌تدا،\n- بنرێ بۆ ده‌سته‌به‌رکردنی ڕه‌فتارێکی وه‌ها به‌رانبه‌ر زارۆک گونجاوبێ بۆ خۆشگوزه‌رانیان و له‌باربێ، له‌گه‌ڵ ڕه‌چاوگرتنی، هه‌م بارودۆخی که‌سه‌کیی زارۆکه‌که و هه‌م تاوانه‌که.\nهیچ به‌شێکی ئه‌م په‌یماننامه‌یه کار ناکاته سه‌ر بڕیارگه‌لێکی، له بواری ڕاستاندنی مافگه‌لی زارۆک زیاتر بڕۆن و له‌م دەستوورانه‌دا هاتبن:\n- ده‌ستووری ده‌وڵه‌تی په‌یمانبه‌ست، a\n- ده‌ستوورێکی نێونه‌ته‌ویی، که ئه‌و ده‌وڵه‌ته بگرێته‌وه. b\nده‌وڵه‌تانی په‌یمانبه‌ست، سۆزده‌ده‌ن، له‌ڕێی هه‌نگاوی گونجاو و چالاکه‌وه، بڕیار و پرنسیپه‌کانی ئه‌م به‌یاننامه‌یه به‌ناو زارۆکان و گه‌وره‌ته‌مه‌ناندا بڵاو بکه‌نه‌وه.\n1- بۆ ئه‌زموونکردنی به‌ره‌وپێشچوونی ده‌وڵه‌تانی په‌یمانبه‌ست له بواری ڕاستاندنی به‌رپرسایه‌تییان، به‌پێی ئه‌م په‌یماننامه‌یه، ده‌بێ کۆمیته‌یه‌ک بۆ مافگه‌لی زارۆکان بێته دامه‌زراندن بۆ جێبه‌جێکردنی ئه‌م خاڵانه‌ی خواره‌وه،\n2- کۆمیته‌که ده‌بێت پێکهاتبێ له ده (١٠) پسپۆڕی ناسراو به ئاکاربه‌رزیی و لێسه‌لمێندراو له‌و بوارانه‌ی ئه‌م په‌یماننامه‌یه ده‌یانگرێته‌وه. ئه‌ندامانی کۆمیته‌که له‌لایه‌ن ده‌وڵه‌تانی په‌یمانبه‌سته‌وه، له‌ناو هاوزێدانی خۆیدا، دێنه هه‌ڵبژاردن و ئه‌م ئه‌ندامانه به توانای خۆیان کار ده‌که‌ن و له‌به‌ر ئه‌وه‌ش ده‌بێ هه‌م یه‌کسانیی دابه‌شینی جۆگرافی و هه‌م سیسته‌می بنه‌ما ده‌ستوورییه‌کان ڕه‌چاو بگیرێن.\n3- ئه‌ندامانی کۆمیته‌که، به ده‌نگدانی نهێنی دێنه هه‌ڵبژاردن و له لیسته‌یه‌کی ده‌وڵه‌تانی په‌یمانبه‌ست ناوزه‌دیان ده‌که‌ن. هه‌ر ده‌وڵه‌تێکی په‌یمانبه‌ست بۆی هه‌یه یه‌ک ئه‌ندامی خۆی ناوزه‌دبکات.\n4- یه‌که‌م هه‌ڵبژاردنی ئه‌م کۆمیته‌یه، ده‌بێ ئه‌وپه‌ڕی شه‌ش(٦) مانگ پاش ڕۆژی پیاده‌کردنی ئه‌م په‌یماننامه‌یه، بکرێت. پاش ئه‌وه‌ش، به دوو(٢) ساڵ جارێک. لایه‌نی که‌م، چوار(٤) مانگ به‌ر له ڕۆژی هه‌ر هه‌ڵبژاردنێک، ده‌بێ سکرتێری گشتیی ده‌وڵه‌تانی یه‌کگرتوو، به‌نووسین داوا له ده‌وڵه‌تانی په‌یمانبه‌ست بکات، که له ماوه‌ی دوو(٢) مانگدا پێشنیازی خۆیان ڕه‌پێشبخه‌ن.\nپاشان، سکرتێری گشتی، لیسته‌ی هه‌ر هه‌موو که‌سانی پێشنیازکراو به پێی ڕیزبه‌ندی ئه‌لفوبێ، له‌ته‌ک ناوی ئه‌و ده‌وڵه‌ته په‌یمانبه‌سته‌ی پێشنیازیکردوون، سازده‌کات و ده‌یخاته به‌رده‌ستی ده‌وڵه‌تانی په‌یمانبه‌ست.\n5- هه‌ڵبژاردن له جڤینی ده‌وڵه‌تانی په‌یمانبه‌ستدا ده‌بێ، که سکرتێری گشتیی ده‌وڵه‌تانی یه‌کگرتوو، داوایانده‌کات و له باره‌گای ده‌وڵه‌تانی یه‌کگرتوو ده‌گیرێن. له‌م جڤینانه‌دا، که به ئاماده‌بوونی دوو له سێی( ٢/٣) ژماره‌ی ده‌وڵه‌تانی په‌یمانبه‌ست ده‌بنه بڕیارده‌ر، ئه‌و که‌سانه‌ی زیاترین ژماره‌ی ده‌نگ و زۆرینه‌ی ڕه‌های ده‌نگی ده‌وڵه‌تانی په‌یمانبه‌ستی ئاماده و ده‌نگده‌ر ده‌هێنن، بۆ کۆمیته‌که دێنه هه‌ڵبژاردن.\n6- ئه‌ندامی کۆمیته، بۆ ماوه‌ی چوار(٤) ساڵ دێنه‌هه‌ڵبژاردن. ده‌شێ بێنه‌وه هه‌ڵبژاردن، ئه‌گه‌ر دیسان ناوزه‌دبکرێنه‌وه. دوو(٢) ساڵ پاش هه‌ڵبژاردنی یه‌که‌م، کاتی مانداتی پێنج(٥) ئه‌ندام کۆتا ده‌بێ. ده‌ستبه‌جێ پاش یه‌که‌م هه‌ڵبژاردن ناوی ئه‌و پێنج ئه‌ندامه، به ناو ڕاکێشان، له‌لایه‌ن ده‌مڕاستی جڤینه‌که‌وه دیاریده‌کرێ.\n7- ئه‌گه‌ر ئه‌ندامێکی کۆمیته‌که بمرێت، یان ده‌ست له کاره‌که‌ی خۆی هه‌ڵبگرێت یان ئاشکرای بکات، که له‌به‌ر هه‌ر هۆیه‌ک بێت ناتوانێ کاره‌که‌ی خۆی له کۆمیته‌که‌دا جێبه‌جێبکات، ئه‌وا ده‌بێ ئه‌و ده‌وڵه‌ته په‌یمانبه‌سته‌ی ئه‌م ئه‌ندامه‌ی ناوزه‌دکردبوو، به مه‌رجی سه‌لماندنی کۆمیته‌که، پسپۆڕێکی دیکه له ناو هاوزێدانی خۆیدا ناوزه‌دبکات بۆ گرتنه ئه‌ستۆی ئه‌و ئه‌رکه بۆ ئه‌و ماوه مه‌نداته‌ی ماوه.\n8- کۆمیته‌که خۆی شیرازه‌ی کاری خۆی دیاریده‌کات.\n9- کۆمیته‌که سه‌رۆکایه‌تییه‌ک، بۆ ماوه‌ی دوو(٢) ساڵ، بۆ خۆی هه‌ڵده‌بژێرێ.\n10- جڤینه‌کانی کۆمیته‌که، له باره‌گای ده‌وڵه‌تانی یه‌کگرتوو، یان له جێیه‌کی دیکه‌ی له‌بار، که کۆمیته‌که بڕیاریده‌دات، ده‌گیرێن. له باری ئاساییدا کۆمیته‌که ساڵانه کۆ ده‌بنه‌وه.\nماوه‌ی جڤینه‌کانی کۆمیته‌که به ڕێککه‌وتن له‌گه‌ڵ ده‌وڵه‌تانی په‌یمانبه‌ستدا دیاریده‌کرێ، گه‌ر پێویستیکرد، ده‌ستکاری ده‌کرێ، ئه‌ویش به سه‌لماندنی ئه‌نجومه‌نی گشتی.\n11- سکرتێری گشتیی ده‌وڵه‌تانی یه‌کگرتوو، ده‌بێ کارمه‌ند و ده‌زگه‌ی پێویست ته‌رخانبکات بۆ ئه‌وه‌ی کۆمیته‌که بتوانێ ئه‌رکی خۆی به‌پێی ئه‌م په‌یماننامه‌یه به شێوه‌یه‌کی کاریگه‌ر جێبه‌جێ بکات.\n12- ئه‌ندامانی ئه‌م کۆمیته‌یه‌ی به‌پێی ئه‌م په‌یماننامه‌یه دامه‌زراوه، ده‌بێ به سه‌لماندنی ئه‌نجومه‌نی گشتی مووچه‌وه‌ربگرن، به‌و مه‌رجانه‌ی ئه‌نجومه‌نی گشتی دایده‌نێ.\n1- ده‌وڵه‌تانی په‌یمانبه‌ست، سۆزده‌ده‌ن، له ڕێی سکرتێری گشتیی ده‌وڵه‌تانی یه‌کگرتووه‌وه، ڕاپۆرتبده‌ن به کۆمیته‌که، ده‌رباره‌ی ئه‌و کارانه‌ی کردوویانه بۆ پیاده‌کردنی ئه‌و مافانه‌ی له‌م په‌یماننامه‌یه‌دا هاتوون و پێشکه‌وتنێکی وه‌ده‌ستهاتبێ له سوودمه‌ندبوون له‌م مافانه:\n- له ماوه‌ی دوو(٢) ساڵی پاش ئه‌وه‌ی ئه‌م په‌یماننامه‌یه ده‌وڵه‌تی په‌یمانبه‌ست ده‌گرێته‌وهa\n- پاش ئه‌وه به پێنج(٥) ساڵ جارێک b\n2- ڕاپۆرته‌کانی سه‌ر به‌م به‌نده، ده‌بێ هه‌لومه‌رج و کێشه، گه‌ر هه‌بێ، دیاریبکات و چۆن کاری کردۆته سه‌ر جێبه‌جێکردنی پبەندە‌کانی ئه‌م په‌یماننامه‌یه. ڕاپۆرته‌کان ده‌بێ ئاگاداریی ته‌واویان تێدابێ بۆ ئه‌وه‌ی کۆمیته‌که وێنه‌یه‌کی ته‌واوی هه‌بێت ده‌رباره‌ی پیاده‌کردنی بڕیاره‌کانی ئه‌م په‌یماننامه‌یه له‌و ده‌وڵه‌ته‌ی جێی باسه.\n3- ده‌وڵه‌تێکی په‌یمانبه‌ست، که له یه‌که‌م ڕاپۆرتدا ئاگاداریی ته‌واوی داوه به کۆمیته‌که پێویست ناکات له ڕاپۆرته‌کانی پاش ئه‌ویاندا، که له به‌شی( ب ) ی یه‌که‌م خاڵدا باسکراون، هه‌مان ئاگاداریی بنه‌ڕه‌تی دووپات بکاته‌وه.\n4- کۆمیته‌که ده‌توانێت داوای ئاگاداریی زیاتر بکات، له ده‌وڵه‌تانی په‌یمانبه‌ست ده‌رباره‌ی جێبه‌جێکردنی بڕیاره‌کانی ئه‌م په‌یماننامه‌یه.\n5- کۆمیته‌که به دوو(٢) ساڵ جارێک، له ڕێی کۆڕی ئابووره‌کی و جڤاکییه‌وه، ڕاپۆرت ده‌رباره‌ی کاره‌کانی خۆی ده‌خاته به‌رده‌م ئه‌نجومه‌نی گشتییه‌وه.\n6- ده‌وڵه‌تانی په‌یمانبه‌ست، ده‌بێ ڕاپۆرته‌کانی خۆیان له وه‌ڵاته‌کانی خۆیاندا، بۆ گه‌ل ئاشکرا بکه‌ن.\nبه مه‌به‌ستی رێخۆشکردن بۆ جێبه‌جێکردنێکی کاریگه‌رانه‌ی بڕیاره‌کانی ئه‌م په‌یماننامه‌یه و بۆ هاوکاریی نێونه‌ته‌وه‌یی له‌و بوارانه‌ی په‌یماننامه‌که ده‌یان گرێته‌وه، ده‌بێ:\n- بنگه‌ی تایبه‌تکار، �فه‌ندی زارۆکانی سه‌ربه ده‌وڵه‌تانی یه‌کگرتوو� و بنگه‌ی دیکه‌ی a ده‌وڵه‌تانی یه‌کگرتوو، مافیان هه‌بێ به‌شداربن له چاودێریی جێبه‌جێکردنی ئه‌و بڕیارانه‌ی ئه‌م په‌یماننامه‌یه، که ده‌که‌ونه چوارچێوه‌ی مانداتی ئه‌وانه‌وه. کۆمیته‌که بۆی هه‌یه داوای ئامۆژگاری پسپۆڕانه بکات له بنگه و سازمانی پسپۆر، که کۆمیته‌که به له‌باری بزانێت، ده‌رباره‌ی جێبه‌جێ کردنی ئه‌و بڕیارانه‌ی ئه‌م په‌یماننامه‌یه، که ده‌که‌ونه چوارچێوه‌ی چالاکی ئه‌وانه‌وه. کۆمیته‌که بۆی هه‌یه داوای ڕاپۆرت بکات له بنگه‌ی تایبه‌تکار، �فه‌ندی زارۆکانی سه‌ربه ده‌وڵه‌تانی یه‌کگرتوو� و له بنگه‌ی دیکه‌ی ده‌وڵه‌تانی یه‌کگرتوو ده‌رباره‌ی پیاده‌کردنی ئه‌م په‌یماننامه‌یه له بوارێکی بکه‌وێته چوارچێوه‌ی چالاکیی خۆیانه‌وه.\n- کۆمیته‌که، به شێوه‌یه‌کی خۆی به له‌باری بزانێ، ده‌بێ ئه‌و ڕاپۆرتانه‌ی ده‌وڵه‌تانی b په‌یمانبه‌ست، بدات به بنگه‌ی تایبه‌تکار، فه‌ندی زارۆکانی سه‌ربه ده‌وڵه‌تانی یه‌کگرتوو، بنگه و سازمانی دیکه‌ی پسپۆڕ، که ده‌رباره‌ی داواکاری، یان پێداویستی ئامۆژگاریی ته‌کنیکی، یان کۆمه‌کی ته‌کنیکین، وێڕای دید و بۆچوونی کۆمیته‌که خۆی و پێشنیازه‌کانی ده‌رباره‌ی ئه‌و داواکاری، یان پێداویستییانه.\n- کۆمیته‌که بۆی هه‌یه ڕاسپارده بداته ئه‌نجومه‌نی گشتی، بۆ داواکردن له سکرتێری گشتی c که، بۆ سوودی ئه‌م کۆمیته‌یه، بڕیاری تۆژینه‌وه بدرێ ده‌رباره‌ی دۆزی تایبه‌ت به مافگه‌لی زارۆک.\n- کۆمیته‌که بۆی هه‌یه پێشنیاز و ڕاسپارده‌ی گشتی بدات له‌سه‌ر بنه‌مای ئاگادارییه‌کانی d به‌ندی 44 و 45 ی ئه‌م په‌یماننامه‌یه. ئه‌و پێشنیاز و ڕاسپارده گشتییانه ده‌درێنه هه‌موو ده‌وڵه‌تێکی په‌یمانبه‌ستی په‌یوه‌ندیدار و هه‌روه‌ها ده‌درێنه ئه‌نجومه‌نی گشتی له‌گه‌ڵ تێبینیه‌کانی ده‌وڵه‌تانی په‌یمانبه‌ست، گه‌ر هه‌بن.\nڕێ کراوه‌یه بۆ هه‌موو ده‌وڵه‌تان ئه‌م په‌یماننامه‌یه مۆر بکه‌ن.\nئه‌م په‌یماننامه‌یه ده‌بێ بسه‌لمێندرێ و ئامرازی سه‌لماندنه‌که‌شی ده‌سپێردرێ به سکرتێری گشتیی ده‌وڵه‌تانی یه‌کگرتوو.\nئه‌م په‌یماننامه‌یه، هه‌ر به کراوه‌یی ده‌مێنێته‌وه بۆ هه‌ر ده‌وڵه‌تێکی ئامادەبێ پێبه‌ندی بێ. ئامرازی پێبه‌ندبوونه‌که ده‌سپێردرێ به سکرتێری گشتیی ده‌وڵه‌تانی یه‌کگرتوو.\n1- ئه‌م په‌یماننامه‌یه، ده‌بێته بڕیارده‌ر پاش سێهه‌مین ڕۆژی پاش ڕۆژی سپاردنی به سکرتێری گشتیی ده‌وڵه‌تانی یه‌کگرتوو.\n2- له په‌یوه‌ندیدا له‌گه‌ڵ هه‌ر ده‌وڵه‌تێکی سه‌لمێنه‌ر، یان پێبه‌ندی ئه‌م په‌یماننامه‌یه، پاش سپاردنی بیسته‌مین ئامرازی سه‌لماندن، یان پێبه‌ندبوون، ئه‌م په‌یماننامه‌یه ده‌بێته بڕیارده‌ر پاش سی ڕۆژ له‌وه‌ی ئه‌و ده‌وڵه‌ته ئامرازی سه‌لماندن، یان پێبه‌ندبوونی، ده‌سپێرێ.\n1- ده‌وڵه‌تێکی په‌یمانبه‌ست بۆی هه‌یه پێشنیازی گۆڕانکارییه‌ک بکات له‌م په‌یماننامه‌یه‌دا و پێشنیازه‌که‌ی بنێرێت بۆ سکرتێری گشتیی ده‌وڵه‌تانی یه‌کگرتوو. پاشان سکرتێری گشتی پێشنیازی گۆڕانکارییه‌کان ده‌نێرێت بۆ ده‌وڵه‌تانی په‌یمانبه‌ست له‌گه‌ڵ داوای وه‌ڵام له‌سه‌ر ئه‌وه‌ی ئایه ئه‌و ده‌وڵه‌تانه لایان باشه کۆنفرانسێک بۆ ده‌وڵه‌تانی په‌یمانبه‌ست بگیرێت به مه‌به‌ستی باسکردنی پێشنیازه‌کان و ده‌نگ دان له‌سه‌ریان، یان نا. ئه‌گه‌ر لایه‌نی که‌م یه‌ک له سێی(١/٣) حکوومه‌ته‌کان له ماوه‌ی چوار(٤) مانگی پاش ناردنی پێشنیازه‌کان، کۆنفرانسێکی ئه‌وتۆ بسله‌مێنن، ئه‌وا سکرتێری گشتی بانگی کۆنفرانسێک ده‌دا له چوارچێوه‌ی ده‌وڵه‌تانی یه‌کگرتوودا. پێشنیازێکی گۆڕانکاری، که زۆربه‌ی ده‌نگی ده‌وڵه‌تانی په‌یمانبه‌ستی ئاماده و ده‌نگده‌ری کۆنفرانسه‌که بهێنێت ده‌خرێته به‌رده‌م ئه‌نجومه‌نی گشتییه‌وه بۆ سه‌لماندن.\n2- گۆڕانکارییه‌کی له بابه‌تی خاڵی یه‌که‌می ئه‌م به‌نده، که له‌لایه‌ن ئه‌نجومه‌نی گشتییه‌وه سه‌لمێندرا و دوو له سێی(٢/٣) ده‌وڵه‌تانی په‌یمانبه‌ست ده‌نگیان بۆ دا، کارایه.\n3- که گۆڕانکارییه‌ک به کارادانرا، ئه‌وا ئه‌و ده‌وڵه‌تانه ده‌گرێته‌وه، که گۆڕانکارییه‌که‌یان سه‌لماندووه. ده‌وڵه‌ته‌کانی دیکه‌ی په‌یمانبه‌ست هێشتا هه‌ر گرێدراوی ئه‌م په‌یماننامه‌یه و گۆرانکارییه‌کانی پێشترین گه‌ر هه‌بن.\n1- سکرتێری گشتیی ده‌وڵه‌تانی یه‌کگرتوو، ده‌بێ تێکستی په‌رواگه‌ریی ده‌وڵه‌تانی په‌یمانبه‌ست، که ده‌می سه‌لماندن یان پێبه‌ندبوونیان دایان ڕشتووه، وه‌ربگرێ و بنێرێت بۆ هه‌موو ده‌وڵه‌تان.\n2- په‌رواگه‌رییه‌ک دژ به مه‌به‌ست و ئامانجی ئه‌م په‌یماننامه‌یه بێ ناسه‌لمێندرێ.\n3- ده‌کرێ په‌رواگه‌ری له هه‌ر کاتێکدا بێ بکێشرێته‌وه، وه‌ها باشه به تێبینییه‌ک ئاڕاسته‌ی سکرتێری گشتیی ده‌وڵه‌تانی یه‌کگرتوو بکرێ. پاشان ئه‌ویش هه‌موو ده‌وڵه‌تان ئاگادارده‌کاته‌وه. تێبینییه‌که له ڕۆژی وه‌رگرتنییه‌وه له‌لایه‌ن سکرتێری گشتیه‌وه کارایه.\nده‌وڵه‌تێکی په‌یمانبه‌ست ده‌توانێ پاشه‌کشه له‌م په‌یمانه بکات به نووسینی تێبینییه‌ک بۆ سکرتێری گشتیی ده‌وڵه‌تانی یه‌کگرتوو. ، پاشه‌کشه‌که یه‌ک(١) ساڵ پاس وه‌رگرتنی تێبینییه‌که له‌لایه‌ن سکرتێری گشتیه‌وه، کارایه.\nسکرتێری گشتیی ده‌وڵه‌تانی یه‌کگرتوو، به ئه‌مینداری ئه‌م په‌یماننامه‌یه داده‌نرێ.\nتێکستی ڕه‌سه‌نی ئه‌م په‌یماننامه‌یه، که تێکسته عاره‌بی، ئینگلیزی، فرانسی، چینی، ڕووسی و سپانییه‌که‌ی وه‌ک یه‌ک ڕه‌وان، ده‌بێ بسپێرێن به سکرتێری گشتیی ده‌وڵه‌تانی یه‌کگرتوو. بۆ سه‌لماندن. لێره‌دا نوێنه‌رانی ئیمزاکار، که هه‌ر یه‌که‌ی له‌لایه‌ن حکوومه‌تی خۆیه‌وه مافی مۆری دراوه‌تێ، ئه‌م په‌یماننامه‌یه‌یان مۆر کردووه.\nڕوونکردنه‌وه‌ی چه‌ند وشه‌یه‌ک\n- به‌دڕووداو accident\n- به‌یاننامه‌ی ده‌وڵه‌تانی یه‌کگرتوو The Charter of the United Nations\n- بووژاندنه‌وه rehabilitation\n- په‌رواگه‌ری reservation تحفظ\n- په‌یماننامه‌ی نێونه‌ته‌وه‌یی ده‌رباره‌ی مافی مرۆڤ International Covenants on Human Rights\nپێشپێگیری preventive بۆ پێش گرتن له ڕووداو‌ێک\nجاڕی گه‌ردوونیی مافی مرۆڤ The Universal Declaration of Human Rights\nده‌وڵه‌تانی یه‌کگرتوو United Nations\nڕاستاندنی realization تحقیق\nڕێساگه‌لی پرۆسه‌کاری procedural rules\n- فه‌ندی زارۆکانی سه‌ربه ده‌وڵه‌تانی یه‌کگرتوو United Nations Children's Fund\nنێوان ده‌وڵه‌تی intergovernmental\nوه‌ڵاتانی فراژی developing countries\nCopyright � 2008 p4ckurd. All rights reserved.


NRT TV | کوردستان | ئەنجومەنی وەزیران لیژنەیەک بۆ کێشەی کارمەندانی گرێبەست پێکدەهێنێت\nئەنجومەنی وەزیران لیژنەیەک بۆ کێشەی کارمەندانی گرێبەست پێکدەهێنێت\n2724 جار خوێندراوەتەوە\nلە دانیشتنی ئەمڕۆیدا، ئەنجومەنی وەزیرانی هەرێمی کوردستان بڕیاریدا بە پێکهێنانی لیژنەیەک بۆ بەدواداچوونی بابەتی کارمەندانی گرێبەست.\nئەمڕۆ چوارشەممە، ئەنجومەنی وەزیرانی هەرێمی کوردستان بە سەرپەرشتیی مەسرور بارزانی سەرۆکی ئەنجومەنی وەزیران و ئامادەبوونی قوباد تاڵەبانی جێگری سەرۆکی هەرێم کۆبوەوە، لە کۆبوونەوەکەدا ئەنجومەنی وەزیران بڕیاریدا لیژنەیەک بۆ بەدواداچوونی بارودۆخی کارمەندانی گرێبەست پێکبهێنێت، بۆئەوەی دواتر دەرئەنجامی بەدواداچوونەکە بخاتە بەردەم ئەنجومەنی وەزیران.\nلە درێژەی کۆبوونەوەکەشدا بڕیاردرا بە پێکهێنانی لیژنەیەک بە سەرۆکایەتیی سەرۆکی ئەنجومەنی وەزیران و ئەندامێتیی جێگری سەرۆک وەزیران و وەزیرانی ناوخۆ و کاروباری پێشمەرگە و دارایی و ئابووری، بۆ بەدواداچوونی بڕگەکانی راپۆرتێکی وەزارەتی پێشمەرگە، کە دەربارەی پێکهاتەی وەزارەت و میلاک و خەرجییەکان و هەنگاوەکانی پڕۆژەی چاکسازی لە بواری کاروباری پێشمەرگە بوو.\nلەمیانەی کۆبوونەوەکەشدا ئەنجومەنی وەزیران گفتوگۆی دەربارەی پڕۆژە یاسای هەڵبژاردنەکانی عێراق کرد.\nئەمەش لەکاتێکدایە، چوارشەممەی ڕابردوو لە کۆبوونەوەی ئەنجومەنی وەزیراندا، بڕیاردرا مامۆستایانی گرێبەست بە هەمیشەیی بکرێن لەسەر میلاکی وەزارەتی پەروەردە، هەردوابەدوای ئەو بڕیارەی ئەنجومەنی وەزیرانیش بەشێکی کارمەندانی گرێبەستیش، گردبوونەوەیان ئەنجامدا و داوای بە هەمیشەییکردنیان کرد.